qundao/data-zh-poetry huggingface dataset:
題戢菴居士竹亭
作者：釋普巖
朝代：宋

疎疎綠葉起清風，屈指巡簷數不窮。
幽致果然難比況，此君未必在其中。
付法衣與瓊林侍者
作者：釋普度
朝代：宋

楊岐擔子無輕重，上得肩時便著行。
咬定牙關提正令，卷舒殺活任縱橫。
佛光法師贊
作者：釋普度
朝代：宋

蕩蕩慈風彌宇宙，滔滔辯瀉四河清。
毗盧海印全身佩，香擁優曇滿帝城。
偈頌一百二十三首·其一〇〇
作者：釋普度
朝代：宋

見身無實是佛見，了心如幻是佛了。
了得身心本性空，斯人與佛何殊別。
坐底坐，立底立。
觸目遇緣，更非他物。
偈頌一百二十三首·其一〇七
作者：釋普度
朝代：宋

雙雙把手上高樓，唱拍相從各應酬。
歌皷散時人盡醉，也無歡喜也無愁。
偈頌一百二十三首·其一〇二
作者：釋普度
朝代：宋

是法住法位，世間相常住。
昨日大風潮，吹折山前樹。
雲自向天飛，水流朝海去。
偈頌一百二十三首·其一〇六
作者：釋普度
朝代：宋

八十翁翁輥繡毬，誰知輥得意休休。
如今逗到凌霄上，雲自高飛水自流。
偈頌一百二十三首·其一〇四
作者：釋普度
朝代：宋

山前一片閑田地，曠大劫來無界至。
今朝恢復又歸來，坐斷脚頭併脚尾。
東也是，西也是，南北東西無不是。
偈頌一百二十三首·其一一一
作者：釋普度
朝代：宋

鄔那青青處，山高雲半垂。
面面栽荆棘，遊人到者稀。
寥寥五十載，昨是今何非。
太湖三萬六千頃，月在波心說向誰。
偈頌一百二十三首·其一一三
作者：釋普度
朝代：宋

驕陽正酷火雲飛，一雨霶𩃱徹四維。
䆉稏吹香民已樂，山川草木亦光輝。
偈頌一百二十三首·其一一九
作者：釋普度
朝代：宋

徑山一椀上元燈，不是攢花剪簇成。
等閑拈起當陽掛，爍破諸方鬼眼睛。
偈頌一百二十三首·其一一五
作者：釋普度
朝代：宋

佛法無人說，雖慧不能了。
幸然平似鏡，何用曲如鈎。
偈頌一百二十三首·其一一八
作者：釋普度
朝代：宋

憶昔當年錯訪尋，被他用盡毒肝心。
賺來賺到凌霄頂，火冷雲寒恨轉深。
冤可解，不可結，必竟如今甚時節。
打拳何似喫拳時，此理明明向誰說。
旋汲龍淵萬丈深，爛煮春茶飜白雪。
偈頌一百二十三首·其一一六
作者：釋普度
朝代：宋

時臨秋九，不寒不熱。
瓦礫鳴秋蛩，茅簷掛殘月。
各自著便宜，正是好時節。
偈頌一百二十三首·其一一四
作者：釋普度
朝代：宋

鐵網漫漫面面開，百城幾度去還來。
二千年結知誰解，又著三文買草鞋。
偈頌一百二十三首·其一二
作者：釋普度
朝代：宋

十五日已前，只許老胡知，不許老胡會。
十五日已後，只許老胡會，不許老胡知。
正當十五日，會不會，知不知。
風細細，日遲遲。
不惜黄金爲彈子，牡丹花下打黄鸝。
偈頌一百二十三首·其一二〇
作者：釋普度
朝代：宋

踏斷洛陽橋，直上妙峰頂。
拈得家傳黑竹篦，攪動龍淵千尺井。
四五處雷動風行，八九十春花月影。
爲人端的無情，獨脫單提誰領。
竹篦雖折典刑存，聞見猶能發深省。
偈頌一百二十三首·其一二三
作者：釋普度
朝代：宋

今歲今宵盡，明年明日來。
寒隨一夜去，春逐五更回。
偈頌一百二十三首·其一二二
作者：釋普度
朝代：宋

學道先須有悟由，賊無種，相皷儱，還如曾鬭快龍舟，碧眼胡僧笑不休。
雖然舊閣閑田地，物見主，眼卓豎。
一度贏來方始休，綠楊影裏戴嵩牛。
如是安居，如是禁足。
知投身於火悉皆成火，似鎔像爲金莫不□□。
偈頌一百二十三首·其一五
作者：釋普度
朝代：宋

雲收海山橫，月印江天曉。
擾擾紅塵中，青春有多少。
鐵壁銀山一拶開，落花流水空徘徊。
偈頌一百二十三首·其一八
作者：釋普度
朝代：宋

火雲影裡一葉落，玉鑑光中便見秋。
一任秋來又秋去，大江依舊向東流。
無變易，有來由。
塞鴻何處，白鷺滄洲。
數聲漁笛煙村晚，狼藉斷霞閑釣舟。
偈頌一百二十三首·其七
作者：釋普度
朝代：宋

說禪說道，撒土撒沙，半山終不也隨邪。
重陽定在九月九，東籬何處無黄花。
偈頌一百二十三首·其七〇
作者：釋普度
朝代：宋

八月二十五，洞山離查渡。
咄哉老雲門，多却末後句。
桃花浪暖禹門高，霹靂一聲燒尾去。
偈頌一百二十三首·其七一
作者：釋普度
朝代：宋

老瞿曇，眼孔小。
一星半星容不得，說迷說悟何時了。
衲僧分上那有許多般，雪晴海闊千峰曉。
偈頌一百二十三首·其七三
作者：釋普度
朝代：宋

巍巍獨坐大雄峰，萬水千山列下風。
相見不說奇特事，一聲猿叫翠微中。
偈頌一百二十三首·其三〇
作者：釋普度
朝代：宋

一夜江風攪玉塵，孤峰不白轉精神。
從空放下從空看，徹骨寒來有幾人。
偈頌一百二十三首·其三一
作者：釋普度
朝代：宋

南北東西幾路頭，來來同載一扁舟。
月明夜靜滄浪裡，一掣錦鱗隨直鈎。
偈頌一百二十三首·其三五
作者：釋普度
朝代：宋

長長出不得，短短出不得。
四大海不寬，藕絲竅不窄。
非耳目之所到，非心意之所及。
自西自東，自南自北。
落霞與孤鶩齊飛，秋水共長天一色。
偈頌一百二十三首·其三八
作者：釋普度
朝代：宋

李白桃紅，桃紅李白。
或雨或晴，或寒或熱。
偈頌一百二十三首·其九〇
作者：釋普度
朝代：宋

開口不是禪，閉口不是道。
只是箇輪槌，拈來用恰好。
一擊天門開，萬象俱靠倒。
狹路忽相逢，拍掌呵呵笑。
偈頌一百二十三首·其九三
作者：釋普度
朝代：宋

妙喜黑竹篦，有背還有觸。
兒孫用得親，通身是眼目。
正令全提轉轆轆，花簇簇，錦簇簇。
直教佛祖亦頭低，宇宙空來更有誰。
偈頌一百二十三首·其九二
作者：釋普度
朝代：宋

巖頭雪嶠與欽山，共轍同途豈等閑。
要識南臺真白額，從來虎體一般斑。
偈頌一百二十三首·其九五
作者：釋普度
朝代：宋

用鈯斧子，非重非輕。
拈起放下，肘後符靈。
偈頌一百二十三首·其九八
作者：釋普度
朝代：宋

結夏已十日，那事無消息。
雲在嶺頭閑，水流何太急。
法法不隠藏，古今無朕迹。
偈頌一百二十三首·其九六
作者：釋普度
朝代：宋

清明前，寒食後，花雨漫天雲滿岫。
誰家小犢力未完，但知逐隊隨群走。
阿呵呵，索頭只在翁翁手。
當機一掣掣斷時，野犴便作師子吼。
偈頌一百二十三首·其九四
作者：釋普度
朝代：宋

拘尸那城有生滅，我此世界生滅無。
桃紅李白花時節，是處江山開畫圖。
偈頌一百二十三首·其二
作者：釋普度
朝代：宋

悟道染泥沙，佛祖生冤家。
新半山爲甚燒香禮拜，明珠絕纇，皓玉無瑕。
偈頌一百二十三首·其二〇
作者：釋普度
朝代：宋

布袋頭開天地大，翠岩眉毛在不在。
一聲鴻鴈海門秋，行人已在青山外。
偈頌一百二十三首·其二七
作者：釋普度
朝代：宋

年年是好年，日日是好日。
新年人看舊年人，舊年日是新年日。
潮生漲舊痕，潮落石頭出。
萬物有遷流，遷流無變易。
有變易，上上大吉。
偈頌一百二十三首·其二八
作者：釋普度
朝代：宋

釋迦老子弄精魂，死了依前似不曾。
一樹落花春過後，遠山無限碧層層。
偈頌一百二十三首·其二四
作者：釋普度
朝代：宋

清明寒食節，韶光爛漫時。
野花迷古逕，回首暮雲低。
紙錢飛處杜鵑啼，不是苦心人不知。
偈頌一百二十三首·其五一
作者：釋普度
朝代：宋

寶塔層層面面開，當機一拶語如雷。
信知恩大難酬處，一段風光遍九垓。
偈頌一百二十三首·其五三
作者：釋普度
朝代：宋

落葉辭柯滿竹扉。
道道，何處尋。
今即古，古即今。
曹溪波浪如相似，無限平人被陸沈。
偈頌一百二十三首·其五九
作者：釋普度
朝代：宋

當初已是錯投胎，鬼面神頭相賺來。
裂破虛空無罅縫，龜毛拂子舞三臺。
偈頌一百二十三首·其五二
作者：釋普度
朝代：宋

天書頒自九重來，萬壑煙雲盡豁開。
竺土大仙燈燦爛，融融和氣靄樓臺。
偈頌一百二十三首·其五五
作者：釋普度
朝代：宋

妙德巖中宴坐時，釋梵天王同讚喜。
地摇六振雨花飛，一聲霹靂清飈起。
滄海頭，青海尾。
楊岐毒，種靈苗，殃害兒孫未已。
偈頌一百二十三首·其八
作者：釋普度
朝代：宋

龍門萬仞，到者還稀。
不犯清波，如何進步。
偈頌一百二十三首·其八〇
作者：釋普度
朝代：宋

海門一夜波濤惡，玉麟攧折黄金角。
魚龍蝦蟹盡潜，大悲千手難摸索。
木馬悲嘶，石人淚落。
偈頌一百二十三首·其八一
作者：釋普度
朝代：宋

拔地凌霄峰，嵯峨倚寥泬。
一夜天風忽吹折，木馬悲嘶，石人哽咽。
曉來雲散谷風清，千古虛堂照明月。
偈頌一百二十三首·其八三
作者：釋普度
朝代：宋

有權有實，有照有用，些些鬼眼睛，臨機要活弄。
弄得活，沒疏親。
誰知席帽下，都是舊時人。
偈頌一百二十三首·其八九
作者：釋普度
朝代：宋

昨夜毗嵐撼山岳，七十二峯俱倒卓。
太湖萬頃涓滴無，黄葉亂飄星斗落。
偈頌一百二十三首·其八五
作者：釋普度
朝代：宋

一即三，三即一，達磨不曾離少室。
父子雖親妙不傳，一花五葉成狼藉。
海風吹起怒濤寒，截流過者脚不濕。
道在中庸，梅香巖石。
破沙盆子響玲瓏，要在當人善拋擲。
偈頌一百二十三首·其八八
作者：釋普度
朝代：宋

說禪說道易，成佛作祖難，突出門前大案山。
成佛作祖易，說禪說道難，南海波斯念八還。
也不難，也不易，衲僧敲處遼天鼻。
偈頌一百二十三首·其六〇
作者：釋普度
朝代：宋

垂垂白髮老成魔，異類中行罪過多。
業債既深償未足，又拖犂杷出煙蘿。
偈頌一百二十三首·其六一
作者：釋普度
朝代：宋

德合乾坤御九天，祥光瑞氣靄山川。
當機覿面全提處，一會靈山又儼然。
偈頌一百二十三首·其六七
作者：釋普度
朝代：宋

布袋頭一結，百城消息絕。
蠟人冰不冰，萬里一條鐵。
珊瑚枝枝撐著月。
偈頌一百二十三首·其六三
作者：釋普度
朝代：宋

虎巖巖下虎，咬人齒不露。
踞地坐眈眈，南北無行路。
翻身一擲更無蹤，虛空拍掌須彌舞。
萬象森羅，一時痛苦。
石人木人淚如雨。
偈頌一百二十三首·其六二
作者：釋普度
朝代：宋

心王不妄動，六國一時通。
罷拈三尺劍，休弄一張弓。
偈頌一百二十三首·其六五
作者：釋普度
朝代：宋

十五日已前，銀山鐵壁。
十五日已後，鐵壁銀山。
正當十五日，一塵不立天地寬，那知更有上頭關。
偈頌一百二十三首·其六八
作者：釋普度
朝代：宋

一期九十日，鐵壁復鐵壁。
四方八面來，只是跳不出。
落霞與孤鶩齊飛，秋水共長天一色。
偈頌一百二十三首·其四七
作者：釋普度
朝代：宋

筆頭有眼主中主，號令無私公至公。
妙用當機全殺活，一新佛祖舊家風。
偈頌一百二十三首·其四三
作者：釋普度
朝代：宋

西風蕭蕭急未急，塞鴈聲聲寒未寒。
欲對黄花問時節，有誰同倚玉欄干。
偈頌一百二十三首·其四二
作者：釋普度
朝代：宋

春風卷春雨，春樹生春烟。
作家相見不談禪。
天寒燒榾柮，雲外煮清泉。
更有一般風味在，從來附子出西川。
偈頌一百二十三首·其四八
作者：釋普度
朝代：宋

來何遲，去何速，十七日緣今已足。
拄杖橫擔歸去來，一笑出門山水綠。
偈頌一百二十三首·其四四
作者：釋普度
朝代：宋

階前黄葉兩三片，門外白雲千萬重。
寄語善財休斫額，德雲不在妙高峰。
偈頌四十一首·其三七
作者：釋普度
朝代：宋

圓同太虛，無欠無餘。
良由取捨，所以不如。
出山相贊
作者：釋普度
朝代：宋

萬乘尊榮都棄了，六年雪嶺受饑寒。
明星一見便回首，到底依前被眼瞞。
印藏經
作者：釋普度
朝代：宋

分明印板脫將來，只爲勞生眼未開。
破一微塵翻得出，大千沙界起雲雷。
和靜照詩韻·其一
作者：釋普度
朝代：宋

汲來崖瀑煮新茶，紫玉甌中現瑞霞。
到此豁然如夢覺，一天疏雨濕秋花。
和靜照詩韻·其二
作者：釋普度
朝代：宋

磵邊雲泠裛蒼苔，木杪金燈午夜開。
更問曇猷在何許，分明猶隔海門來。
墨梅
作者：釋普度
朝代：宋

常憶西湖處士家，疎枝冷蕊自橫斜。
精明一片當時事，只欠清香不欠華。
大疑
作者：釋普度
朝代：宋

此心未决應須决，决了而今更問誰。
日用堂堂無向背，春山一任鷓鴣啼。
小師淳密請贊
作者：釋普度
朝代：宋

頭白眉鬚白，胸中無點墨。
說禪不入時樣，一味點胸點肋。
密意分明生汝邊，何待當來問彌勒。
布袋贊
作者：釋普度
朝代：宋

兜率內宮不肯住，杖挑布袋紅塵去。
不知開口笑何人，待你下生人笑你。
阿呵呵，寬著肚皮等著他。
德山贊
作者：釋普度
朝代：宋

擔疏鈔行脚，大負不平氣。
失脚到龍潭，未愜平生意。
吹滅紙燈時，拶著娘生鼻。
便將一炬火，燒却閑故紙。
從茲憤憤覓冤讎，一條白棒掀天地。
悼天童晦巖和尚
作者：釋普度
朝代：宋

恩怨重重分未分，再來不見舊時人。
娟娟宿鷺亭前月，忍照西風吹白蘋。
浄髮
作者：釋普度
朝代：宋

工夫用處沒蹻踦，心手相應合自知。
毫髮盡時消息盡，不妨眼上又安眉。
焙經
作者：釋普度
朝代：宋

兒孫一代錯商量，抖擻瞿曇爛肚腸。
三昧火熏三毒火，家私那許外人揚。
碑匠
作者：釋普度
朝代：宋

點劃縱橫一脫新，之乎者也轉精神。
只於黑白分明處，驗盡尋行數墨人。
示倪居士
作者：釋普度
朝代：宋

一切塵中堅密身，塵塵頓現本來人。
了知此外更無佛，野鳥山花別是春。
示食三白通菴主
作者：釋普度
朝代：宋

舌端異味已全拋，松竹煙雲作淡交。
有口不吞三世佛，一天風月任蕭騷。
示馬路鈐
作者：釋普度
朝代：宋

參禪乃是丈夫事，良馬從來不用鞭。
六窗盡啟乾坤大，萬里無雲一片天。
蜆子贊
作者：釋普度
朝代：宋

不釣鯨鰲只撈蜆，得些滋味興偏佳。
拈來塞斷娘生口，一段風光屬當家。
覺城夏大師贊
作者：釋普度
朝代：宋

隠峰有女弟，我亦有女弟。
雖然各自行，必竟同時至。
花開花落覺城東，兒孫代代長相繼。
觀音贊
作者：釋普度
朝代：宋

苦海橫身一葉輕，黑風吹墮任縱橫。
要令險處人回首，月在補陀天際生。
豬頭和尚贊
作者：釋普度
朝代：宋

金華聖者無人識，相逢便討豬頭喫。
回首還從舊路歸，春風一陣香狼藉。
贈醫牙道人
作者：釋普度
朝代：宋

先生得道醫牙齒，痛令不痛消彈指。
飽飯吾今八十年，未嘗咬著一粒米。
辭世頌
作者：釋普度
朝代：宋

八十二年，駕無底船。
踏翻歸去，明月一天。
送僧
作者：釋普度
朝代：宋

瘦坐清行合澗邊，衲衣楚楚濕蒼煙。
春光盡逐杖黎去，留得暮山啼斷猿。
送僧之雪峰
作者：釋普度
朝代：宋

南山鼈鼻死多時，何苦崎嶇要覓伊。
無底籃兒收拾得，不妨挑取杖頭歸。
送僧歸天台
作者：釋普度
朝代：宋

龍門浪裏翻身出，凜凜風生氣宇清。
歸到石橋君自看，杖頭猶带怒濤聲。
送小師淳志遊方
作者：釋普度
朝代：宋

參禪不是小因緣，立志當如鐵石堅。
百城靠倒無依倚，回首歸來喫痛拳。
送小師淳真參雪竇
作者：釋普度
朝代：宋

千丈巖垂雲萬疊，老龍高卧見還稀。
子今决志攀鱗角，莫顧巖前雪浪飛。
送怡齋周居士兼簡湯東澗
作者：釋普度
朝代：宋

我羨怡齋去又來，澗邊無一點塵埃。
高風凜凜照今古，有口不談聲似雷。
送文上人遊台蕩
作者：釋普度
朝代：宋

文彩全彰拄杖頭，吳山楚水興悠悠。
江聲一夜催行色，踏斷石橋方始休。
送森知客
作者：釋普度
朝代：宋

清遠溪邊劄寨時，春風簇簇露槍旗。
誰知喚客喫茶處，萬別千差一道歸。
送楷維那
作者：釋普度
朝代：宋

輥底怒濤千丈雪，轉空明月一天秋。
贈行莫道□□窖，歷歷君家拄杖頭。
送浄頭道者
作者：釋普度
朝代：宋

糞埽堆頭拾得來，花前不覺笑顔開。
靈山寫作送行句，留與叢林作禍胎。
送見上人歸劍州
作者：釋普度
朝代：宋

見處分明得處親，直於劍刃上翻身。
連雲棧閣重回首，已是昔人非昔人。
送達州先上人
作者：釋普度
朝代：宋

吾道從來沒正偏，就中達者便爲先。
花前一笑即回首，此去西川路八千。
送鑒上人
作者：釋普度
朝代：宋

鑒在機先已是遲，電光石火亦難追。
鷲峰點著便回去，終不重安眼上眉。
送雲上人
作者：釋普度
朝代：宋

楖𣗖杖頭懸日月，草鞋跟底带山川。
逢人問著吾家事，靈鷲峰前是冷泉。
送高郵友上人
作者：釋普度
朝代：宋

死生事大方行脚，徹骨貧窮未到家。
一百十城回首處，大淮南畔有高沙。
達磨贊二首·其一
作者：釋普度
朝代：宋

竺國太平思泛海，中華禍起向東來。
當時不遇梁天子，只好深深掘地埋。
達磨贊二首·其二
作者：釋普度
朝代：宋

梁皇法令豈徒勞，滯貨私通價轉高。
蘆葦蕭蕭熊耳月，至今大地是波濤。
金山修磚岸
作者：釋普度
朝代：宋

長江萬里湧金鰲，屹立中流氣勢豪。
直下放教根脚穩，任教八面起風濤。
錢清接待
作者：釋普度
朝代：宋

短策輕囊稱野情，憧憧何事過錢清。
入門喫飯出門去，莫道沃洲山水青。
頌古一首
作者：釋普度
朝代：宋

雙林樹下手摩胸，說有談無恣脫空。
若謂瞿曇曾入滅，錯教啼鳥笑春風。
馬郎婦贊
作者：釋普度
朝代：宋

神清風韻高，鬢綠雲鬟小。
賺盡好郎君，法華都誦了。
到頭姻婭不成雙，金沙月影空相照。
和葛天民南翔寺韵
作者：釋普洽
朝代：宋

白鶴南翔何日返，香雲不動春風轉。
屋爲鱗次枕江安，江作蛇行到門遠。
的的明燈金殿寒，沉沉複道長廊晚。
老翁矍鑠皎須眉，愛客將迎笑盈面。
自言天監拓基來，食指數千猶共飯。
斷碑壁下試摩挲，龜趺剝落生苔蘚。
茫茫往事比寒潮，蒼烟落日愁難遣。
遣中何處愜深深，玉甃新池開別院。
二齊已去老堪殂，故壘空來巢舊燕。
吾宗有弟知此懷，炊黍功名豈云願。
便呼阿買寫新詩，研池澀擁清冰片。
五祖送六祖渡江圖贊
作者：釋普濟
朝代：宋

有傳有受恩成怨，無受無傳怨似恩。
船到岸頭恩怨絕，遍天遍地一兒孫。
佛心禪師頂相
作者：釋普濟
朝代：宋

千聖頭邊殃禍作，春風和氣滿叢林。
隨其機上者上之，任其器下者下之。
一處不通，回天轉地。
活天下死衲僧，死大地活衲子。
是謂父不傳子不記之妙，如保福千聖頭邊殃禍者鮮矣。
偈頌六十五首·其一
作者：釋普濟
朝代：宋

春山疊亂青，春水漾虛碧。
大解脫門開，把手拽不入。
偈頌六十五首·其一〇
作者：釋普濟
朝代：宋

趁晴蓋了屋，乘時刈了禾。
輸納王租了，鼓腹唱謳歌。
偈頌六十五首·其一一
作者：釋普濟
朝代：宋

天晴日頭出，雨落階頭濕。
寶陀岩上人，猶自不條直。
偈頌六十五首·其一七
作者：釋普濟
朝代：宋

祖師不西來，少林有妙訣。
江南兩浙，春寒秋熱。
錯！佛法遍天下，談玄口不開。
這個是露柱，那個是香臺。
錯！直饒薦得分明，未免將錯就錯。
偈頌六十五首·其一三
作者：釋普濟
朝代：宋

冬至前後，沙飛石走。
佛祖潜蹤，寸鐵在手。
偈頌六十五首·其一二
作者：釋普濟
朝代：宋

大火已西流，千山爽氣浮。
秋河鳴一鴈，砧杵擣離愁。
偈頌六十五首·其一五
作者：釋普濟
朝代：宋

一隊衲僧來，一隊衲僧去。
打破睦州關，大地無寸土。
偈頌六十五首·其一八
作者：釋普濟
朝代：宋

禁足護生脚跟下，乞命底紛紛紜紜。
克期取證平地上，埋沒人千千萬萬。
偈頌六十五首·其一六
作者：釋普濟
朝代：宋

去日炎威重，歸時秋半過。
林間坐磐石，不覺笑呵呵。
不笑仰山插鍬叉手，不笑地藏博飯栽田。
二勝米料人人有，笑他餓死飯籮邊。
偈頌六十五首·其一四
作者：釋普濟
朝代：宋

圓通門戶開，湛然應一切。
星羅雲漢低，山嶽起空翠。
風雨雪霜寒，人驚雞犬吠。
正法明如來，依然在門外。
偈頌六十五首·其三〇
作者：釋普濟
朝代：宋

一天星斗大家看，獨有渠儂見處偏。
打失眼睛拈得口，至今脚下黑漫漫。
偈頌六十五首·其三一
作者：釋普濟
朝代：宋

錦城歌管日紛紛，半入江風半入雲。
此曲只應天上有，人間能是幾回聞。
偈頌六十五首·其三七
作者：釋普濟
朝代：宋

崇山峻嶺，茂林脩竹。
終日提綱，神號鬼哭。
偈頌六十五首·其三三
作者：釋普濟
朝代：宋

山家冬境致，何處不光輝。
大地冰稜合，漫天雨雪飛。
偈頌六十五首·其三九
作者：釋普濟
朝代：宋

爲衆持鉢去，七佛舊儀式。
菴園塔廟間，處處遍敲擊。
偈頌六十五首·其三二
作者：釋普濟
朝代：宋

煆玉已經三日火，探珠曾下九重淵。
毀珠擿玉無人識，十字街頭颺碌磚。
偈頌六十五首·其三五
作者：釋普濟
朝代：宋

一新一舊，嘉熙淳祐。
皇天大曆，歲在辛丑。
偈頌六十五首·其三八
作者：釋普濟
朝代：宋

老黄龍頷下明珠，勝首座懸空撲碎。
黄檗山吐霧興雲，遍地走南山鼈鼻。
偈頌六十五首·其三六
作者：釋普濟
朝代：宋

南北山朝對，東西有路分。
一步不相到，大地入無門。
偈頌六十五首·其二
作者：釋普濟
朝代：宋

大包虛空，細入無間。
突出當陽，如何履踐。
偈頌六十五首·其二三
作者：釋普濟
朝代：宋

經行及坐卧，常在於其中。
要識其中事，長汀江水東。
偈頌六十五首·其二二
作者：釋普濟
朝代：宋

擊鼓陞堂，不談世法。
冬至月頭，賣被買牛。
冬至月尾，賣牛買被。
偈頌六十五首·其二四
作者：釋普濟
朝代：宋

同條不同條，心眼自相照。
翻覆論歲寒，不覺拍手笑。
偈頌六十五首·其五一
作者：釋普濟
朝代：宋

明星一見悟無生，攧落阿鼻業火坑。
三百餘番說不出，爲他閑事長無明。
偈頌六十五首·其五七
作者：釋普濟
朝代：宋

覺皇垂迹左金輪，寶殿巍巍表至尊。
宸翰親從天上降，爛然金碧耀乾坤。
偈頌六十五首·其五三
作者：釋普濟
朝代：宋

古佛堂前，三頭六臂。
祖師門下，道絕人荒。
衲僧者裏，銀山鐵壁。
慧日峰頂，春風和氣。
偈頌六十五首·其五九
作者：釋普濟
朝代：宋

三八念誦，勞動大衆。
五月陞堂，說短論長。
打鼓入室，逼狗透牆。
偈頌六十五首·其五二
作者：釋普濟
朝代：宋

壁觀婆羅門，家業大天下。
傳遠枝派分，寸土不存也。
焚香作忌齋，普請禮三拜。
偈頌六十五首·其五六
作者：釋普濟
朝代：宋

堂中首座人天眼，漢語胡言大藏經。
七百衲僧吞佛祖，靈山樂得做閑人。
偈頌六十五首·其六
作者：釋普濟
朝代：宋

浄法界身，馿腮馬面。
本無出沒，萬化千變。
偈頌六十五首·其六〇
作者：釋普濟
朝代：宋

東去西去，南來北來。
殘羹餿飯，門外安排。
偈頌六十五首·其六一
作者：釋普濟
朝代：宋

深山窮谷，蛇虎縱橫。
平田淺草，鴉鳴鵲噪。
偈頌六十五首·其六三
作者：釋普濟
朝代：宋

地水火風先佛記，冷灰堆裏無舍利。
掃向長江白浪中，千古萬古第一義。
偈頌六十五首·其六五
作者：釋普濟
朝代：宋

鳴爆竹，送殘年，東村王老夜燒錢。
南山短拙無施設，借婆裙子拜婆年。
偈頌六十五首·其六四
作者：釋普濟
朝代：宋

百尺竿頭坐底人，雖然得入未爲真。
百尺竿頭進一步，十方剎土現全身。
偈頌六十五首·其四
作者：釋普濟
朝代：宋

翳盡還明極，家鄉萬八千。
懸崖重撒手，古劍髑髏前。
偈頌六十五首·其四〇
作者：釋普濟
朝代：宋

旱地一聲雷，青天撒白雨。
不是諾佛說底法，不是祖師傳底心，不是衲僧參底句。
日月輪邊氣象高，魚龍穴下蟠根固。
偈頌六十五首·其四一
作者：釋普濟
朝代：宋

起滅不停，如珠走盤。
收視返聽，墮在黑山。
偈頌六十五首·其四七
作者：釋普濟
朝代：宋

鐵蒺藜椎，轉弄轉危。
丹霞燒木佛，院主落鬚眉。
南山爐添今日火，作者不同歸。
偈頌六十五首·其四三
作者：釋普濟
朝代：宋

悉達脚下，七花八裂。
韶陽棒頭，有禮有樂。
偈頌六十五首·其四九
作者：釋普濟
朝代：宋

鐘鼓聲喧暄，鳥雀閙中庭。
圓通門不鑰，眉毛落又生。
偈頌六十五首·其四五
作者：釋普濟
朝代：宋

南山虎齩大蟲，鼈鼻蛇頭生角。
大地六反震動，文殊普賢驚愕。
偈頌六十五首·其四六
作者：釋普濟
朝代：宋

雪壓雙林樹，風號萬籟寒。
瞿曇曾入滅，衲子眼難瞞。
偈頌六十五首·其四四
作者：釋普濟
朝代：宋

迦葉首傳，龍潭吹滅。
一燈一燈，燈燈不絕。
出山相贊
作者：釋普濟
朝代：宋

龍章鳳質出王宮，肘露衣穿下雪峰。
智願必空諸有界，不知諸有幾時空。
刀鑷
作者：釋普濟
朝代：宋

得心應手乖毫髮，心手俱亡處處通。
摘一莖髭彈一鑷，有相同有不相同。
化炭
作者：釋普濟
朝代：宋

皮膚脫盡黑粼皴，猶有當時刀斧痕。
待入門來重點化，教伊隨處衮烟塵。
和靜照詩韻·其一
作者：釋普濟
朝代：宋

各逞神通現瑞茶，非雲非雪亦非霞。
夢中說夢非見見，報道從來眼不花。
和靜照詩韻·其二
作者：釋普濟
朝代：宋

半千尊者眼如眉，一一從頭爲點開。
踏斷石橋成兩段，方知親過一回來。
善財贊
作者：釋普濟
朝代：宋

福城東際錯商量，誤入烟蘿白鳥鄉。
水遠山長無限意，到頭難寫此愁腸。
四睡贊
作者：釋普濟
朝代：宋

離了峨嵋別五臺，倒騎白額下天台。
松間石上夢中夢，喚得閭丘太守回。
在庵
作者：釋普濟
朝代：宋

世間幾見劫灰飛，老屋依前對落暉。
四大部洲都遍歷，到頭還向此中歸。
大死
作者：釋普濟
朝代：宋

上門上戶拚窮命，不覺全身墮險崖。
盡十方空俱殞滅，玲瓏八面露死骸。
夾山見船子贊
作者：釋普濟
朝代：宋

毒手一橈難躲避，點頭不見問津人。
烟波浩渺無窮恨，父子雖親未是親。
寒山贊
作者：釋普濟
朝代：宋

採樵沿嶺去，提水傍谿歸。
个般無出豁，七佛不曾師。
寒衲
作者：釋普濟
朝代：宋

針鋒不露重重補，線脚通時密密參。
放下無針無劄處，凍雲垂地一肩擔。
寶陀三句·其一
作者：釋普濟
朝代：宋

寶陀一路，來來去去。
撞著鰲頭，風波無數。
寶陀三句·其三
作者：釋普濟
朝代：宋

寶陀一妙，無人能到。
喫飯著衣，屙屎放尿。
寶陀三句·其二
作者：釋普濟
朝代：宋

寶陀一玄，掣臂揎拳。
打失鼻孔，蒼天蒼天。
山翁
作者：釋普濟
朝代：宋

重疊春風面，高低雪滿頭。
渠無生老相，孤峻罕人游。
布袋贊·其一
作者：釋普濟
朝代：宋

南無阿逸多，忙忙走寰宇。
等个人未至，放下寬腸肚。
來也來也，泰嶽何曾乏土。
布袋贊·其二
作者：釋普濟
朝代：宋

九十七大人之相，百千億微塵數身。
兜率長汀人不識，抖擻精神一欠伸。
幹藏
作者：釋普濟
朝代：宋

惡語重重放出門，只圖一个不知恩。
二千年事難遮覆，動便隨人脚後跟。
彌勒大士二月八生
作者：釋普濟
朝代：宋

契此老翁無記性，都忘生月與生辰。
春風桃李能多事，特地年年說向人。
復古日者
作者：釋普濟
朝代：宋

試問先生藴底術，卦盤掇轉呵呵笑。
毗婆尸佛早留心，直至如今不得妙。
悅堂穆知閤寫師頂相請贊
作者：釋普濟
朝代：宋

春水滿四澤，夏雲多奇峰。
秋月揚明輝，冬嶺秀孤松。
難描邈，絕知音。
悅堂不是閑相識，贊不欣兮駡不嗔。
惜烟
作者：釋普濟
朝代：宋

爐無獸炭坐無氈，三箇柴頭只自然。
家醜莫教輕放出，定應炙地與熏天。
懶瓚贊
作者：釋普濟
朝代：宋

垂頤寒涕滿頭霜，黄獨煨來別有香。
三詔入雲三不起，兒孫各自立封疆。
接待
作者：釋普濟
朝代：宋

目前來往競紛紛，那箇師僧有腦門。
坐熱鐵牀吞熱鐵，石頭南嶽下兒孫。
損窗
作者：釋普濟
朝代：宋

六處虛明不假修，七穿八穴有來由。
霜風霰雪縱橫入，不是愁人也著愁。
柏巖
作者：釋普濟
朝代：宋

苗裔忽生崖石裂，不同松檜拂雲長。
蒼蒼無一閑枝葉，子落叢林也有香。
楊歧祖師贊
作者：釋普濟
朝代：宋

三脚馿子弄蹄行，金毛師子大哮吼。
五峰峭峻摩蒼穹，千古萬古揚家醜。
樵屋
作者：釋普濟
朝代：宋

鬻薪無價嶺南歸，尚有兒孫在翠微。
執樹縛茆門戶別，離離荆棘惹人衣。
水茶磨
作者：釋普濟
朝代：宋

機輪轉處水潺潺，機若停時水自閑。
末上一遭知落處，十分春色滿人間。
浮香閣
作者：釋普濟
朝代：宋

江城夜雨滿樓臺，池上殘紅撥不開。
慈氏家風都漏泄，善財南去未回來。
演史
作者：釋普濟
朝代：宋

干戈場是太平基，休把英雄較是非。
試問長空風與月，周秦漢魏不曾知。
示圓鑑沈浄明
作者：釋普濟
朝代：宋

天寬地大一圓鑑，明暗色空四無限。
道人受用未生前，白雲祖師頂門眼。
示宜上人之雪竇
作者：釋普濟
朝代：宋

無常迅速入門款，撒手懸崖末後機。
一款一機自欺屈，谿邊有箇石烏龜。
示若臨侍者
作者：釋普濟
朝代：宋

一思面門摘不斷，放下重新買草鞋。
有路莫行無路入，照顧渾家落險崖。
示覺悟侍者
作者：釋普濟
朝代：宋

起家難似破家難，蕩盡田園出故關。
佛祖二千年冷債，不消咳嗽一時還。
示資壽慧一監寺
作者：釋普濟
朝代：宋

二由一有一莫守，面首面南看北斗。
勘破末山不露頂，玄機無著高叉手。
福州長谿樂山王居士遣兒惟惺投師薙髮寫師頂相請贊·其二
作者：釋普濟
朝代：宋

瘦骨稜層一擔夫，幾年寥落在江湖。
面皮捩轉無人識，有甚閑名上祖圖。
竹谿
作者：釋普濟
朝代：宋

漱石穿崖落落，隨流截流自瞞。
窮到不知源處，風枝雨葉蕭然。
胡桃
作者：釋普濟
朝代：宋

枝頭葉底不能藏，獨脫無依未廝當。
一擊渾身如粉碎，不堪收拾始馨香。
臨終偈
作者：釋普濟
朝代：宋

記得黄梅與我時，忽然天氣報君知。
逆行順化無交涉，撒手毗盧頂上歸。
自贊
作者：釋普濟
朝代：宋

出林虎方怒，橫岡蟒正嗔。
世無途路客，終是不傷人。
蜘蛛
作者：釋普濟
朝代：宋

一絲挂得虛空住，百億絲頭殺氣生。
上下四維羅織了，一無漏網話方行。
西隠
作者：釋普濟
朝代：宋

泥牛鬭入海門關，直到如今萬象閑。
百鳥不來春自老，柴門依舊向東山。
覺如周居士圓相贊
作者：釋普濟
朝代：宋

一片虛凝絕謂情，眼橫鼻直强圖形。
不如不覺全聲色，駡得毗耶老浄名。
觀音大士贊
作者：釋普濟
朝代：宋

空如來藏，立大圓鏡。
水落石出，月明雲浄。
瞻之仰之，群機普應。
諾詎羅尊者贊
作者：釋普濟
朝代：宋

石壁攙空起，銀河一派懸。
貪觀無斷續，來去不知原。
起水陸堂
作者：釋普濟
朝代：宋

一漚大覺海中興，十趣波濤不暫停。
返本還源空覺海，滿堂風月雨初晴。
送人游方
作者：釋普濟
朝代：宋

南有天台北五臺，分明記取莫疑猜。
話頭打失不知處，乞我三文買草鞋。
送僧偈
作者：釋普濟
朝代：宋

雲遮劍閣三千里，水隔瞿塘十二峰。
抖擻屎腸都說了，莫教錯過甕爲鐘。
送夢窗和尚住浄慈
作者：釋普濟
朝代：宋

誌公有語問思大，東磵無言記夢窗。
今日夢窗下山去，笑他思大舌頭長。
送廣州泰長老
作者：釋普濟
朝代：宋

老盧曾見老黄梅，一首長廊落韻詩。
既是同坑無異土，家私莫與路人知。
送日本國僧二首·其一
作者：釋普濟
朝代：宋

壁觀胡僧入大梁，單傳必死活人方。
至今此術遍天下，航海梯山空自忙。
送日本國僧二首·其二
作者：釋普濟
朝代：宋

大舶浮空駕浪來，頂門有眼未曾開。
南山虎口翻身出，日本生成一禍胎。
送清凉淮海和尚住萬年
作者：釋普濟
朝代：宋

潮聲忽轉石頭城，大舍峰高側耳聽。
五百箇僧都不會，教他一一侍巾瓶。
送祖達侍者
作者：釋普濟
朝代：宋

呼喚不曾離左右，大都相見一番難。
攢眉切齒歸來日，痛駡國師南北山。
送貓兒
作者：釋普濟
朝代：宋

大慈悲種小斑斑，軟血功能也是閑。
首尾直兮眸子正，不知走却屋頭山。
造龕子
作者：釋普濟
朝代：宋

病病相尋早是遲，鎖空龕子做多時。
北邙山下明朝約，火後誰收眼底眉。
進月軒
作者：釋普濟
朝代：宋

桂輪孤朗碧天寬，簾卷清光入座寒。
底事明明人不薦，又移花影上欄干。
達磨大師贊·其一
作者：釋普濟
朝代：宋

的的西天末法僧，來分此土最初燈。
神光冷地一吹滅，葱嶺忙忙只暗登。
金剛經書大士像贊
作者：釋普濟
朝代：宋

大士應身三十二，一身三十二重非。
金剛正體是非外，鵲噪鴉鳴無了時。
鍼醫
作者：釋普濟
朝代：宋

藥知性亦病知源，誰管屍靈骨已寒。
痛下一針雙眼活，耆婆應未得其傳。
雪庭
作者：釋普濟
朝代：宋

一度寒來不可禁，森羅萬象盡平沉。
個般門戶誰能入，著脚分明三尺深。
頌古
作者：釋普濟
朝代：宋

茫茫夢裏去遊南，五十三參發指端。
大士臂長衫袖短，善財脚瘦草鞋寬。
頌古十一首·其一
作者：釋普濟
朝代：宋

一片爺爺古化基，又逢寒食拜標時。
滿前骨肉俱承蔭，一個無聊乞養兒。
頌古十一首·其一〇
作者：釋普濟
朝代：宋

光境俱忘與未忘，殺人利劍活人鎗。
太平時節渾無用，夜夜神光射斗旁。
頌古十一首·其一一
作者：釋普濟
朝代：宋

電電喧轟海岱昏，怒濤翻覆拍天門。
錦鱗不會乘流去，空向桃花浪裏奔。
頌古十一首·其七
作者：釋普濟
朝代：宋

臘月火燒山，胡僧入漢關。
一頭卷螺髮，兩耳带金環。
頌古十一首·其三
作者：釋普濟
朝代：宋

青氈本是家中物，時復拈來抖擻看。
貴要傍人知下落，不知下落被人謾。
頌古十一首·其九
作者：釋普濟
朝代：宋

金鴨香消更漏長，沉沉玉殿紫苔生。
高空有月千門照，大道無人獨自行。
頌古十一首·其二
作者：釋普濟
朝代：宋

肩擔口叫，曉夜撐船。
道路各別，養家一般。
頌古十一首·其五
作者：釋普濟
朝代：宋

睡濃天曉弗梳頭，洗面無湯也即休。
大底還他肌骨好，不搽紅粉也風流。
頌古十一首·其八
作者：釋普濟
朝代：宋

奴見婢慇懃，瞥喜瞥然嗔。
瀟湘圖上看，分外好精神。
頌古十一首·其六
作者：釋普濟
朝代：宋

示疾毗耶問訊疏，知音惟有老文殊。
問來答去膠投漆，一病翻成兩病夫。
頌古十一首·其四
作者：釋普濟
朝代：宋

風頭策起羅生網，更向無風煖處張。
兩度勞心又勞力，更無鸞鳳敢呈祥。
馬祖接石鞏贊
作者：釋普濟
朝代：宋

三十年不少鹽醤，一鏃群狐中的時。
大地山河諸草木，至今盡發箭鋒機。
馬郎婦贊
作者：釋普濟
朝代：宋

有願必從，無剎不現。
鬢亂釵橫，金沙灘畔。
稽首皈依，漏巵難滿。
髑髏人我擔
作者：釋普濟
朝代：宋

一我一人裝一擔，不知出入幾胞胎。
鐵圍山嶽高如許，撞破髑髏歸去來。
鳥窠贊
作者：釋普濟
朝代：宋

道高德高名愈高，問佛法而吹布毛。
不是尋常閑啐啄，飛出鳳兒空鵲巢。
偈
作者：釋普紹
朝代：宋

靈雲悟桃花，玄沙傍不肯。
多少癡禪和，擔雪去填井。
今春花又開，此意誰能領。
端的少人知，花落春風靜。
效意境格二首·其一
作者：釋普聞
朝代：宋

水闊天長雁影孤，眠沙鷗鷺倚黄蘆。
半收小雨西風冷，藜杖相將入畫圖。
效意境格二首·其二
作者：釋普聞
朝代：宋

十里沙堤水滿湖，著霜蘆冷未全枯。
曉來細雨藏鷗鷺，何處人間有畫圖。
法意句格送求僧行者
作者：釋普聞
朝代：宋

山林夜雨厭孤寂，春風幾番沙草碧。
衣盂無計若爲傳，負舂空墜腰間石。
偈
作者：釋普融
朝代：宋

二女合爲一媳婦，機輪截斷難回互。
從來往返絕蹤由，行人莫問老時路。
五派·曹洞
作者：釋普鑑
朝代：宋

紫庭黄閣带春溫，寢殿何人侍至尊。
長愛百司分職處，玉鞭敲鐙出金門。
五派·法眼
作者：釋普鑑
朝代：宋

溪光野色浸樓臺，一笛遙聞奏落梅。
風送斷雲歸嶺去，月和流水過橋來。
五派·溈仰
作者：釋普鑑
朝代：宋

一個撒開千萬個，簸箕解說無生話。
草堂睡起觜盧都，寂子要須原夢破。
五派·臨濟
作者：釋普鑑
朝代：宋

銅頭鐵觜百家冤，一喝雙分照用全。
三尺吹毛定寰宇，臨行拋向瞎驢邊。
五派·雲門
作者：釋普鑑
朝代：宋

三句都將一串穿，等閑掛向御樓前。
幾多行客眼定動，東海鯉魚飛上天。
真凈禪師舉石霜虔侍者話問之契悟偈
作者：釋普鑑
朝代：宋

枯木無華幾度秋，斷雲猶掛樹梢頭。
自從鬭折泥牛角，直至如今水倒流。
頌古二首·其一
作者：釋普鑑
朝代：宋

拈花親付老頭陀，平地俄興一丈波。
後代釘椿搖櫓者，竹篙量水轉譊訛。
頌古二首·其二
作者：釋普鑑
朝代：宋

你若無心我也休，鴛鴦帳裏懶擡頭。
家童爲問深深意，笑指紗窗月正秋。
偈
作者：釋景元
朝代：宋

有時瞋，有時喜，有時觀音面，有時夜叉觜。
或現鼠尾龍頭，或現鼠頭龍尾。
偏要檢非，不要檢是。
是金不博金，是水不博水。
度南明和尚意擬頌
作者：釋景元
朝代：宋

我有明珠一顆，切忌當頭錯過。
雖然覿面相呈，也須一槌打破。
自題肖像
作者：釋景元
朝代：宋

生平只說聱頭禪，撞著聱頭如鐵壁。
脫卻羅籠截腳跟，大地撮來墨漆黑。
晚年轉復沒刀刀，奮金剛杵碎窠窟。
他時要識圓悟面，一爲渠儂併拈出。
頌古四首·其一
作者：釋景元
朝代：宋

推窮物理成家計，會合時機便識心。
多謝春風無厚薄，貧家桃李也成陰。
頌古四首·其三
作者：釋景元
朝代：宋

阿家新婦最相憐，新婦騎驢家便牽。
幾度醉歸明月夜，笙歌引入畫堂前。
頌古四首·其二
作者：釋景元
朝代：宋

靈樹面皮多葛怛，韶陽板齒上生毛。
會得國清才子貴，不會家富小兒嬌。
偈
作者：釋景深
朝代：宋

火裏靈苗秀，無根偏界生。
諸人如體悉，千里共途行。
辭衆偈
作者：釋景深
朝代：宋

不用剃頭，何須澡浴。
一堆紅焰，千足萬足。
偈
作者：釋景淳
朝代：宋

怕寒懶剃髼鬆髮，愛暖頻添榾柮柴。
破衲伽黎撩亂搭，誰能勞力强安排。
句·其一
作者：釋景淳
朝代：宋

捲箔西風起，乘時上古臺。
秋聲隨葉下，夜色带烟來。
句·其二
作者：釋景淳
朝代：宋

漁翁睡重春潭闊，白鳥不飛舟自橫。
絕句·其一
作者：釋景淳
朝代：宋

夜色中旬後，虛堂坐幾更。
臨溪猿不叫，當檻月初生。
絕句·其二
作者：釋景淳
朝代：宋

後夜客來稀，幽齋獨掩扉。
月中無旁立，草際一螢飛。
偈
作者：釋景祥
朝代：宋

靈山話，曹溪指，放過初生斫額底。
未問龍眠老古錐，昨夜三更轉向西。
陝府鐵牛
作者：釋景祥
朝代：宋

尾在黄河北，頭枕黄河南。
善財無鼻孔，依舊向南參。
老僧
作者：釋景雲
朝代：宋

日照西山雪，老僧門始開。
凍瓶黏柱礎，宿火陷爐灰。
童子病歸去，鹿麋寒入來。
齋鐘知漸近，枝鳥下生臺。
句·其一
作者：釋智仁
朝代：宋

寒聲病葉落，曉色凍雲開。
句·其三
作者：釋智仁
朝代：宋

行客莫輕瑕璧謗，立人懷抱自分明。
句·其二
作者：釋智仁
朝代：宋

路遙無去伴，山疊有啼猿。
暮冬旅宿寄趙秀才
作者：釋智仁
朝代：宋

旅宿荒涼甚，幽懷可自寬。
風窗燈易滅，雪屋夜增寒。
空迥鴻聲急，更餘旅夢殘。
卻思君舊隱，欲到恨飛難。
留題雲門寺
作者：釋智仁
朝代：宋

秦峰千古寺，豈易得躋攀。
一夢幾回到，片心長此閑。
溪光涵石壁，秋色露松關。
靜室孤禪後，寒鐘夜滿山。
送何輅歸錢塘兼簡辯端
作者：釋智仁
朝代：宋

家指西陵外，滄波去幾程。
獨行山雪下，孤泊夜潮生。
問路寒林迥，移舟宿雁驚。
到逢天竺客，爲話別來情。
偈
作者：釋智勤
朝代：宋
体裁：偈颂

今年五十五，脚未蹋寸土。山河是眼睛，大海是我肚。
頌
作者：釋智同
朝代：宋

雲門透法身，法身何許人。
雁回沙塞北，鸚鵡慕西秦。
偈
作者：釋智堯
朝代：宋

捏土定千鈞，秤頭不立蠅。
箇中些子事，走殺嶺南能。
偈
作者：釋智孜
朝代：宋

五十春秋，如電如露。
月映寒江，分明歸去。
四皓吟
作者：釋智孜
朝代：宋

忠義合時難，雲林共掩關。
因秦生白髮，爲漢出青山。
不顧金章貴，終披白氅還。
如今明聖代，高躅更難攀。
三玄偈三首·其一
作者：釋智嵩
朝代：宋

須用直須用，心意莫定動。
三歲師子吼，十方沒狐種。
三玄偈三首·其三
作者：釋智嵩
朝代：宋

真骨金剛體可誇，六塵一拂求無遮。
廓落世界空爲體，體上無爲真到家。
三玄偈三首·其二
作者：釋智嵩
朝代：宋

我有真如性，如同幕裏隠。
批破六門關，願出毗盧印。
白葛蒲聯句
作者：釋智嵩
朝代：宋

惟不識泥土，堆根抱玉泉。
雖離巖谷伴，也則翠千年。
賦虹霓
作者：釋智嵩
朝代：宋

水染青紅带一條，和雲和雨繫天腰。
玉皇爲厭皇宮倦，故築空中萬丈橋。
偈
作者：釋智才
朝代：宋

舜日重明四海清，滿天和氣樂昇平。
延祥柱杖生歡喜，擲地山呼萬歲聲。
集衆付寺事偈
作者：釋智才
朝代：宋

戊午中秋之日，出家住持事畢。
臨行自己尚無，有甚虛空可覓。
頌古二首·溈山百年後，向山前檀越家作一頭水牯牛去。
作者：釋智才
朝代：宋

翻手書空字已成，忙忙人向兩頭爭。
屈原不是尋漁父，千古誰人論獨醒。
頌古二首·玄沙白紙
作者：釋智才
朝代：宋

踏翻漁艇成家業，笑出蘆華月正圓。
地闊天長三幅紙，同風千里爲重宣。
偈
作者：釋智月
朝代：宋

吾家寶藏不慳惜，覿面相呈人罕識。
輝金耀古體圓時，照地照天光赫赤。
荆山美玉奚爲貴，合浦明珠比不得。
借問誰人敢酬價，波斯鼻孔長三尺。
偈
作者：釋智月
朝代：宋

祝聖紹，續祖燈，只如祖燈作麽生。
續不見古者道，六街鐘鼓響鼕鼕，即處鋪金世界中。
池長芰荷庭長柏，更將何法演真宗。
了翁
作者：釋智朋
朝代：宋

先師公案强名模，不解深藏負累渠。
是我殺人便償命，如何年老解心孤。
佛蹟
作者：釋智朋
朝代：宋

石火電光中出沒，崖崩石裂尚難酬。
放行一步還知不，佛是西天老比丘。
偈頌一百六十九首·其一
作者：釋智朋
朝代：宋

不立孤危，了無藏覆。
掉臂因行，推門入臼。
偈頌一百六十九首·其一〇
作者：釋智朋
朝代：宋

大地皆凍鎖，遍界熱如火。
時節不放過，衲僧多蹉過。
不蹉過，深雪之中有一箇。
偈頌一百六十九首·其一〇一
作者：釋智朋
朝代：宋

人人自有光明在，看時不見暗昏昏。
這箇豈不是光明，一一聞見分明。
偈頌一百六十九首·其一〇五
作者：釋智朋
朝代：宋

虛空迸綻，山嶽起舞。
拔舌犂耕，罪惡俱露。
偈頌一百六十九首·其一〇四
作者：釋智朋
朝代：宋

三轉法輪於大千，其輪本來常清浄。
平江出燈道地，諸人盡知燈明。
如來在諸人眼裏耳裏，轉如是輪。
偈頌一百六十九首·其一一
作者：釋智朋
朝代：宋

伶利衲僧，動無思算。
合水和泥，田頭地畔。
搆得完全，只得一半，窮坑難滿。
偈頌一百六十九首·其一一〇
作者：釋智朋
朝代：宋

伶俐衲僧，討甚巴鼻。
著脚處寸草不生，著眼時佛祖掃地。
且道以何爲據，不愛南山愛鱉鼻。
偈頌一百六十九首·其一一七
作者：釋智朋
朝代：宋

平地起堆從古有，青天霹靂避猶難。
杖頭自有通方眼，風月一天非等閑。
偈頌一百六十九首·其一一五
作者：釋智朋
朝代：宋

膚寸生層雲，已具瀰漫勢。
盡矚晴空目，且非煙霧比。
首座行脚，首座來也，落在第二。
看看，雲行雨至。
偈頌一百六十九首·其一一八
作者：釋智朋
朝代：宋

木骨金粧，似則也似。
瞬目揚眉，西天此土。
偈頌一百六十九首·其一一四
作者：釋智朋
朝代：宋

正不立玄，偏無所附。
三十年異類中行，末後句月圓古渡。
夜船撥轉琉璃殿，白鳥飛宿無影樹。
偈頌一百六十九首·其一七
作者：釋智朋
朝代：宋

桃花爛熳紅，靈雲眼中血。
不是斷腸人，此恨向誰說。
偈頌一百六十九首·其一七〇
作者：釋智朋
朝代：宋

白首儒生困路歧，殘盃冷炙飽還饑。
一朝得意春風裏，便把馿兒作馬騎。
偈頌一百六十九首·其一三七
作者：釋智朋
朝代：宋

柏山小小叢林，安居九十日。
五日不陞堂，隔日不入室。
與麽承當去，已是拗曲作直。
吹糠著米，無贓考賊。
沛公鬭智，項羽鬭力。
南無甚深般若波羅蜜。
偈頌一百六十九首·其一三四
作者：釋智朋
朝代：宋

雙林示滅誑何人，無際真空浄法身。
活向春風裏埋了，萬年千載不成塵。
偈頌一百六十九首·其一九
作者：釋智朋
朝代：宋

禁足安居，一句直舉。
匝地普天，四月十五。
偈頌一百六十九首·其一二〇
作者：釋智朋
朝代：宋

象王行處，狐兔絕蹤。
水月現時，風雲自異。
偈頌一百六十九首·其一二七
作者：釋智朋
朝代：宋

一月普現一切水，一切水月一月攝，從上佛祖不出這影子。
只今雨暗乾坤，月明如晝，衲僧眼目，瞞他一點不得。
偈頌一百六十九首·其一二九
作者：釋智朋
朝代：宋

造化寒暑，有來有往，衲僧火爐，有開有閉。
寒暑往來，火爐開閉。
非實非虛，非如非異。
偈頌一百六十九首·其一二八
作者：釋智朋
朝代：宋

柏山高，秋風高。
打失登山屐，吹落炙脂帽。
應節應不及，登高登不到。
偈頌一百六十九首·其一五七
作者：釋智朋
朝代：宋

秋雲捲盡見晴空，瘦聳西湖千萬峰。
水鳥樹林南宕寺，老胡曾未到其中。
偈頌一百六十九首·其一五三
作者：釋智朋
朝代：宋

至尊至貴，無去無來。
體若虛空，迥絕安排。
偈頌一百六十九首·其一五五
作者：釋智朋
朝代：宋

叢林聖制，有解有結。
透脫重關，紅爐點雪。
偈頌一百六十九首·其一五八
作者：釋智朋
朝代：宋

貧到無錐，正好進步。
王舍城中，有條活路。
一聲金錫，千門萬戶。
全放全收，全賓全主。
多寶如來，何曾過去。
偈頌一百六十九首·其一五四
作者：釋智朋
朝代：宋

即心是佛，非心非佛。
東湧西沒，穿皮透骨。
十字街頭，孤峰絕頂，是離窠臼，不離窠臼。
偈頌一百六十九首·其一八
作者：釋智朋
朝代：宋

胞胎才出播殃塵，直至如今毒害人。
一杓蘭湯無限恨，腕頭何止重千斤。
偈頌一百六十九首·其一六〇
作者：釋智朋
朝代：宋

明頭暗合絕安排，莫厭紅塵撥不開。
不見當年分庵主，一聲江上侍郎來。
偈頌一百六十九首·其一六七
作者：釋智朋
朝代：宋

西天此土，十萬餘程。
胡言易會，漢語難明。
偈頌一百六十九首·其一六二
作者：釋智朋
朝代：宋

把定乾坤正此時，衲僧猶未副全提。
普賢不顧彌天罪，甘自渾身陷鐵圍。
偈頌一百六十九首·其一六五
作者：釋智朋
朝代：宋

通身是病通身藥，病去依前藥自除。
木落秋空山骨露，何須一默對文殊。
偈頌一百六十九首·其一六六
作者：釋智朋
朝代：宋

夜半明星，打失眼睛。
胡人多詐，未可全憑。
遭他冤害，始報不平。
偈頌一百六十九首·其一四
作者：釋智朋
朝代：宋

舊歲昨宵去，新年今日來。
燈籠與露柱，不覺笑咍咍。
達磨面壁，雲門念七。
偈頌一百六十九首·其一四七
作者：釋智朋
朝代：宋

門掩衰頹又暮春，這些病痛與誰陳。
百城若有歸來者，方見文殊一臂伸。
偈頌一百六十九首·其一四八
作者：釋智朋
朝代：宋

如何望岱嶽，仁心普周被。
難與衲僧角，換却鬼眼睛。
偈頌一百六十九首·其七七
作者：釋智朋
朝代：宋

分皮分髓誑盲聾，污却嵩山熊耳峰。
隻履携歸葱嶺去，賊身何處不相逢。
偈頌一百六十九首·其七九
作者：釋智朋
朝代：宋

鶯老花殘，春事已過。
明眼衲僧，多是蹉過。
楝花信風，不肯放過。
萬戶千門，一時俱過。
築著磕著，是誰之過。
轉換不得，也要驗過。
偈頌一百六十九首·其七四
作者：釋智朋
朝代：宋

兜率宮中把不定，松山山裏借場開。
普天匝地皆泥水，那更當生補處來。
偈頌一百六十九首·其三
作者：釋智朋
朝代：宋

北鬰單越，西瞿耶尼。
有利無利，不離行市。
偈頌一百六十九首·其三一
作者：釋智朋
朝代：宋

不捨諸道法，而現凡夫事。
萬人遊仰處高掛錦標，千波競起時要須好手。
還如曾鬭快龍舟，一度贏來方始休。
偈頌一百六十九首·其三三
作者：釋智朋
朝代：宋

心月孤圓，光吞萬像，起模畫樣。
光非照境，境亦非存，收拾不上，光境俱亡。
偈頌一百六十九首·其三二
作者：釋智朋
朝代：宋

動絃別曲，落葉知秋。
普天匝地，騎牛覓牛。
偈頌一百六十九首·其三五
作者：釋智朋
朝代：宋

行路難，有何難。
不見陶淵明，採菊東籬下，悠然見南山。
彼此丈夫，莫受人瞞。
偈頌一百六十九首·其三八
作者：釋智朋
朝代：宋

錯步入雪山，茫茫謾尋討。
鬼眼忽撐開，草窠裏蹲坐。
見底是明星，悟底是什麽。
瞿曇瞿曇，未敢相保。
偈頌一百六十九首·其九〇
作者：釋智朋
朝代：宋

興化打克賓，種穀不生豆。
雖然費栽培，也要人知有。
偈頌一百六十九首·其九七
作者：釋智朋
朝代：宋

當年一曲脫空歌，急水灘頭鳥作窠。
知是翻謄經幾手，沒誵訛處有誵訛。
偈頌一百六十九首·其九三
作者：釋智朋
朝代：宋

吳宮煙冷水迢迢，當日齊腰雪未消。
臘月今朝二十五，今朝未是拜年朝。
偈頌一百六十九首·其九五
作者：釋智朋
朝代：宋

坐一走七，橫三豎四。
大力量人，全身擔負。
普化鈴鐸，楊岐馿子。
偈頌一百六十九首·其九八
作者：釋智朋
朝代：宋

寒則普天寒，熱則普天熱。
透出寒暑關，何曾離窠窟。
偈頌一百六十九首·其二七
作者：釋智朋
朝代：宋

四十九年蹲坐處，無明荒草幾多愁。
一朝得意春風裏，活却從前死路頭。
偈頌一百六十九首·其二六
作者：釋智朋
朝代：宋

節屆元宵氣象新，笙歌競奏漢宮春。
滿城燈火暄和氣，車馬往來人看人。
偈頌一百六十九首·其二四
作者：釋智朋
朝代：宋

六載將身草裏埋，當時有眼幾曾開。
果然見得明星現，未到門庭冷似灰。
偈頌一百六十九首·其五〇
作者：釋智朋
朝代：宋

雪山六載自欺瞞，耿耿明星碧漢間。
開眼更無回避處，普天匝地黑漫漫。
古今日月，古今星辰。
若教頻下淚，滄海也須乾。
偈頌一百六十九首·其五一
作者：釋智朋
朝代：宋

此大樓閣，無住無去。
此樓閣門，無開無閉。
作者同歸，不勞彈指。
偈頌一百六十九首·其八〇
作者：釋智朋
朝代：宋

杓柄人人入手來，莫隨顛倒自沉埋。
普天匝地無回互，黄面瞿曇出母胎。
偈頌一百六十九首·其八九
作者：釋智朋
朝代：宋

雪竇頭上錐，脚下劄。
拍拍是令，成就一切世界。
偈頌一百六十九首·其八二
作者：釋智朋
朝代：宋

碌碌復碌碌，良馬白日足。
咬定牙關，掀翻地軸。
神不敢呵，鬼不敢哭。
世尊入地獄，調達出地獄。
偈頌一百六十九首·其八八
作者：釋智朋
朝代：宋

坐斷毗盧頂，不稟釋迦文，且在下風。
偈頌一百六十九首·其六〇
作者：釋智朋
朝代：宋

聖制安居處，凡夫路不同。
過去不可得，現在不可得，未來不可得。
掀翻毗盧樓閣，只在頃刻。
天上無彌勒，地下無彌勒。
偈頌一百六十九首·其六一
作者：釋智朋
朝代：宋

老木成喬林，秋空見明月。
芥子之中入正定，須彌山中從定出。
過去佛，現在佛，未來佛，無物堪比倫，教我如何說。
偈頌一百六十九首·其六八
作者：釋智朋
朝代：宋

雙林樹下生，雙林樹下滅。
生死不相關，彼此是途轍。
偈頌一百六十九首·其四
作者：釋智朋
朝代：宋

一燈分燈燈無盡，一處明處處齊透。
閙浩浩中一法不捨，靜悄悄處一塵不受。
燈明如來，一場漏逗。
偈頌一百六十九首·其四九
作者：釋智朋
朝代：宋

老僧軒前黄菊花，不可勝數如恒沙。
誰在畫樓沽酒處，相邀來喫趙州茶。
先羅漢塔
作者：釋智朋
朝代：宋

風幡影裏眼麻迷，爲是知音却不知。
畢竟礙膺除未得，寒松千古替傷悲。
古航
作者：釋智朋
朝代：宋

片帆不是等閑開，衝破洪波白浪堆。
眨上眉毛千萬劫，有誰洗脚上船來。
古鏡
作者：釋智朋
朝代：宋

不知經幾劫塵侵，元本形模莫辨明。
一片青銅銷得盡，無揩磨處始光生。
壽秀王八十
作者：釋智朋
朝代：宋

道尊宗翰玉亭亭，益固維城重典刑。
八十手扶靈壽杖，咸瞻南極老人星。
夢宅
作者：釋智朋
朝代：宋

六窗深閉大槐宮，一枕清風瞬息中。
窮劫至今佛與祖，樓頭知是幾聲鐘。
天衣生緣
作者：釋智朋
朝代：宋

烹金爐冷歲華更，此地曾經借路行。
潮滿沙頭起寒雁，葛藤芽孽又重生。
布袋和尚贊三首·其三
作者：釋智朋
朝代：宋

一肩擔荷非輕，是什麽破落索。
雖然顧後瞻前，不知打失樓閣。
布袋和尚贊三首·其二
作者：釋智朋
朝代：宋

靠布袋作夢，有甚惺惺處。
若遇當行家，喚醒喫茶去。
布袋脚跡石上現
作者：釋智朋
朝代：宋

名與長江萬古流，當時狼藉若爲收。
脚跟只爲不點地，又涴橋邊塊石頭。
幻菴
作者：釋智朋
朝代：宋

虛空迸裂海乾枯，人在漚花影裏居。
合眼黄昏開眼晝，月明何許上珊瑚。
惠山煎茶
作者：釋智朋
朝代：宋

瓦瓶破曉汲清泠，石鼎移來壞砌烹。
萬壑松風供一啜，自籠雙袖水邊行。
拜明招塔
作者：釋智朋
朝代：宋

稍硬風頭早已乖，更歸暖處自沉埋。
翻令千古成蹤跡，枉喫羅山白飯來。
拜明教塔
作者：釋智朋
朝代：宋

如說而行炳日星，回瀾一柱屹亭亭。
湖邊安得磨崖石，只刻尊僧篇作銘。
政黄牛贊
作者：釋智朋
朝代：宋

江海歸來知幾年，却從牛背看風烟。
十成一轉倒跟語，萬象終難舉得全。
東坡贊
作者：釋智朋
朝代：宋

難將得喪動天常，儋耳安然似玉堂。
來往借書仍借笠，不知雨步瘴烟鄉。
楊知府贊
作者：釋智朋
朝代：宋

丹成於太初之先，道濟乎後地之極。
負勳名閥閲之寄，忘生長富貴之習。
時行時止，無固無必。
操須彌之筆，亦難寫此珪璋之質。
水庵生緣
作者：釋智朋
朝代：宋

一宿分明不易投，老拳要覓死冤讎。
不應荒却娘生也，自是無人敢出頭。
淵明贊
作者：釋智朋
朝代：宋

田園稔久已荒蕪，歸去來兮自荷鋤。
眼底悠然見無見，黄花歲歲狀難如。
渡蘆達磨贊二首·其二
作者：釋智朋
朝代：宋

破六宗邪，開五葉花。
西天此土，地無硃砂。
澓首座出世上雪竇
作者：釋智朋
朝代：宋

老氣如虹久屈蟠，把茅容易入深山。
長庚未話先腸斷，冷債如今要得還。
珙上人求
作者：釋智朋
朝代：宋

西風吹雨滿吳天，不犯竿絲一釣船。
寂寞要貪香餌味，江湖浮動幾蓑烟。
瞎翁
作者：釋智朋
朝代：宋

道得更無心外法，首山有眼且無光。
拍盲枷棒揮將去，匝地普天興禍殃。
與福上人
作者：釋智朋
朝代：宋

聞名見面不須論，枉到防風縣外村。
强半春光煙雨裏，分明閉却柏山門。
船子和尚贊
作者：釋智朋
朝代：宋

不是輕舟蕩漾戲，一撓未展命如絲。
雙眸冏冏煙波外，伶利闍梨欲到時。
蘇谿牧護坐禪巖
作者：釋智朋
朝代：宋

當機突出鴨吞螺，奈此懸崖峭壁何。
等是蘇谿蹲坐處，且非蒼檜影婆娑。
贈壽上人
作者：釋智朋
朝代：宋

覓諸方偈眼能乖，不把炊巾亂展開。
知得一峯天下秀，元從西竺國飛來。
辭再主清凉偈
作者：釋智朋
朝代：宋

相煩專使入煙霞，灰冷無湯不點茶。
寄語甬東賢太守，難教枯木再生花。
送焦山淇上人見廣祐
作者：釋智朋
朝代：宋

雲團廣祐盡愁城，未必心肝鐵打成。
話著石公山下事，定如猿叫第三聲。
送璲上人
作者：釋智朋
朝代：宋

來從衡嶽畫圖間，雙眼無非向上看。
放一頭低相見去，方知玉几最高寒。
送鴈宕慶藏主
作者：釋智朋
朝代：宋

四十九盤飛鳥外，衲衣猶带宕雲寒。
豁開湖海煙波眼，枯木石頭在鴈山。
郁山主贊
作者：釋智朋
朝代：宋

拾得明珠笑口開，謂言塵盡轉塵埃。
若無直下承當分，孤負馿兒一攧來。
鄙翁住菁山庵
作者：釋智朋
朝代：宋

糞火堆中不善藏，蹲鴟直透九重香。
煙雲深鎖菁山塢，輒莫鐘聲送夕陽。
鑑維那歸蜀
作者：釋智朋
朝代：宋

峨眉山月古關情，流入渝江影倍清。
塵盡光生湖海客，歸來還與月爭明。
隠室
作者：釋智朋
朝代：宋

文殊親到見非親，蹤跡渾無礙塞人。
一丈方方遮障了，如何彈擊現全身。
靈叟歸蜀
作者：釋智朋
朝代：宋

半生清苦衲無畦，惟有莎庭積雪知。
眼带東南海色碧，莫和煙雨看峨眉。
靈隠得猿
作者：釋智朋
朝代：宋

此心未歇最關情，那更猿聲入夜頻。
從此飛來峯下寺，又添多少斷腸人。
韜光庵
作者：釋智朋
朝代：宋

唐木猶存腹半空，蒼崖苔是舊時封。
雲隨十乘歸伊洛，月照年年湖上峯。
題譙菴
作者：釋智朋
朝代：宋

歷觀嘉泰與開禧，禪苑宗壇更有誰。
脩竹蒼松凜寒色，一如問道冷泉時。
魚籃觀音贊
作者：釋智朋
朝代：宋

徒整春風兩鬢垂，子規啼遍落花枝。
龍門上客家家是，錦鯉携來賣與誰。
鰲山接待
作者：釋智朋
朝代：宋

到得安眠飽飯中，東西南北路頭通。
三更夜半鬼嫁禍，莫著巖頭與雪峯。
偈四首·其一
作者：釋智本
朝代：宋

滿口道不出，句句甚分明。
滿目覷不見，山山疊亂青。
鼓聲猶不會，何況是鐘鳴。
偈四首·其三
作者：釋智本
朝代：宋

牙如刀劍面如鐵，眼放電光光不歇。
手把蒺藜一萬斤，等閑敲落天邊月。
偈四首·其四
作者：釋智本
朝代：宋

頭戴須彌山，腳踏四大海。
呼吸起風雷，動用生五彩。
若能識得渠，一任歲月改。
頌古十二首·其一
作者：釋智深
朝代：宋

末後無端重漏泄，焦齒翁翁嚼生鐵。
玉鞭擊碎月明珠，累及兒孫揚醜拙。
頌古十二首·其一〇
作者：釋智深
朝代：宋

清波無透路，轉處少人知。
斫却月中桂，清光付與誰。
頌古十二首·其一一
作者：釋智深
朝代：宋

古木靈巢鶴夢迷，崑崙白象倒騎歸。
魚鱗水漲舟橫岸，羊角風生花落溪。
頌古十二首·其一二
作者：釋智深
朝代：宋

新婦快騎馿，阿家引鞭走。
石筍夜抽條，面南看北斗。
頌古十二首·其七
作者：釋智深
朝代：宋

興化逐克賓，觀音戴鬼面。
靴裏動指頭，未免傍人見。
頌古十二首·其三
作者：釋智深
朝代：宋

古渡無風下直鉤，絲綸意在得鯨鰲。
馬師言下揚家醜，千古兒孫草裏遊。
頌古十二首·其九
作者：釋智深
朝代：宋

笑裏憑誰眼豁開，龜毛須向火中栽。
脚跟有路雲泥隔，千里區區謾往來。
頌古十二首·其二
作者：釋智深
朝代：宋

吹毛劍首乾坤黑，臂墮山河掩日光。
羣起須彌頭倒卓，方知兩兩不成雙。
頌古十二首·其五
作者：釋智深
朝代：宋

崔顥曾題黄鶴樓，上頭春色少人遊。
清香已逐殘春去，無限狂蜂戀不休。
頌古十二首·其八
作者：釋智深
朝代：宋

好手呈機不露鋒，慣將雙劍定雌雄。
忽雷迸出驚天地，華岳三峯倒卓空。
頌古十二首·其六
作者：釋智深
朝代：宋

菴主拳頭舉處親，趙州話魯指西秦。
知音不在千杯酒，一盞空茶也醉人。
頌古十二首·其四
作者：釋智深
朝代：宋

裴公悟處絕譊訛，尺水能翻萬丈波。
霹靂機中反活眼，鋒鋩句裏罷干戈。
峯頭路，暫經過。
濃綠萬枝紅一點，動人春色不須多。
辭眾偈
作者：釋智策
朝代：宋

四大既分飛，烟雲任意歸。
秋天霜夜月，萬里轉光輝。
偈
作者：釋智遠
朝代：宋

從來打鼓弄琵琶，須是相逢兩會家。
佩玉鳴鸞歌舞罷，門前依舊夕陽斜。
偈
作者：釋智鑒
朝代：宋

世尊有密語，迦葉不覆藏。
一夜落花雨，滿城流水香。
頌古十一首·其一
作者：釋智鑒
朝代：宋

土面灰頭不染塵，華街柳巷樂天真。
金鷄唱曉瓊樓夢，一樹華開浩劫春。
頌古十一首·其一〇
作者：釋智鑒
朝代：宋

覿面全提少室令，當機不薦過新羅。
清風樓上逢知己，撥動烟塵不奈何。
頌古十一首·其一一
作者：釋智鑒
朝代：宋

青山是父白雲兒，雲散青山總不知。
玉兔晝眠雲母地，金烏夜宿不萌枝。
頌古十一首·其七
作者：釋智鑒
朝代：宋

玄途不涉透離微，道合平常發上機。
無影樹頭春色曉，金鷄啼在不萌枝。
頌古十一首·其三
作者：釋智鑒
朝代：宋

即心是佛外忘求，心佛圓明不假修。
雲浄遠山千點翠，水和明月一天秋。
頌古十一首·其九
作者：釋智鑒
朝代：宋

虛玄鳥道沒纖埃，玉殿空然瑣綠苔。
挂壁梭飛秋蛻骨，滄溟老蚌盡懷胎。
頌古十一首·其五
作者：釋智鑒
朝代：宋

背前面後揚家醜，揭地洪音師子吼。
分付仙陀知不知，法身午夜藏北斗。
頌古十一首·其八
作者：釋智鑒
朝代：宋

趙州一匝天輪轉，婆子知音未足酬。
普爲人天開正眼，大千沙界一毫收。
頌古十一首·其六
作者：釋智鑒
朝代：宋

雲巢夢斷月華秋，玉女翻身過斗牛。
卸却花冠歸舊隠，玄途鳥道未容收。
頌古十一首·其四
作者：釋智鑒
朝代：宋

百非路絕透離微，四句情忘發上機。
竹密不妨流水過，山高豈礙白雲飛。
偈頌十首·其一
作者：釋曇密
朝代：宋

一二三四五，金木水火土。
拾得語寒山，豐干騎老虎。
報君知，莫莽鹵。
從來保福四謾人，不似禾山解打鼓。
偈頌十首·其一〇
作者：釋曇密
朝代：宋

湖山疊亂青，湖水漾虛碧。
斷岸蓼花紅，疎林秋露滴。
良哉觀世音，處處失彌勒。
偈頌十首·其七
作者：釋曇密
朝代：宋

豈弟張夫子，遺我徑寸璧。
中有數箇字，字字無人識。
偈頌十首·其三
作者：釋曇密
朝代：宋

連緜雨不晴，穀子多損失。
二麥未入泥，憂心常惕惕。
來歲不饑荒，未敢相委悉。
啟告梵天帝釋天玉皇大帝天，且放日頭出。
偈頌十首·其九
作者：釋曇密
朝代：宋

咄這花木瓜，苦澁無以加。
驀然嚼得碎，清風生齒牙。
種性惡，不堪誇。
楊岐老馿三隻脚，蹋人無數滿天涯。
偈頌十首·其二
作者：釋曇密
朝代：宋

五祖箇老翁，從來多指注。
不是不知歸，忘却來時路。
偈頌十首·其八
作者：釋曇密
朝代：宋

菩提妙心作麽發，日應萬機元不差。
回首瞥然輕覷著，大千沙界是皇家。
偈頌十首·其六
作者：釋曇密
朝代：宋

一身浪宕無拘撿，閙市門頭恣意遊。
漢地不收秦不管，不風流處也風流。
健則坐，困則休，信任從教雪滿頭。
寄語宣和政和元和佛陀，張僧伽李達磨，老聃孔丘，照顧溈山水牯牛。
數珠
作者：釋曇密
朝代：宋

百八摩尼顆顆圓，遼天鼻孔一時穿。
恒河沙數佛菩薩，日日呼來跳一圈。
頌古
作者：釋曇密
朝代：宋

崔顥曾題黄鶴樓，長沙拈起當風流。
大千國土俱家業，諸佛何曾有地頭。
頌古
作者：釋曇密
朝代：宋

平地摝魚蝦，遼天射飛鶚。
跛脚老雲門，千錯與萬錯。
頌古二首·其一
作者：釋曇密
朝代：宋

塞北平沙闊，黄河衮底流。
征帆纔及岸，蠻狄一時收。
頌古二首·其二
作者：釋曇密
朝代：宋

汲水僧歸林下寺，待船人立渡頭沙。
澄江渺渺煙波窄，雲靜一天星斗斜。
偈二首·其二
作者：釋曇玩
朝代：宋

我無長處名虛出，謝汝殷勤特地來。
明因無法堪分付，謾把山門爲汝開。
南張道中
作者：釋曇瑩
朝代：宋

北山松粉落輕黄，濯雨蝦鬚麥吐芒。
槐火石泉寒食後，十分春事屬農桑。
姚江
作者：釋曇瑩
朝代：宋

沙尾鱗鱗水退潮，柳行出沒見漁樵。
客船自載鍾聲去，落日殘僧立寺橋。
宿香積寺
作者：釋曇瑩
朝代：宋

拂榻香凝夜，清眠擁衲衣。
五更聞喚起，一路聽催歸。
山雨寒仍重，溪雲溼不飛。
幽花短臨水，蜂蝶冷相依。
睡起
作者：釋曇瑩
朝代：宋

蕙帳煙凝晝掩關，落花時節雨闌珊。
客來驚起還鄉夢，繞屋春風綠樹寒。
示超然上人
作者：釋曇瑩
朝代：宋

往事明明是夢中，髮霜那有舊形容。
客牀對卧秋深雨，聽得鄰僧半夜鍾。
頌古二首·其一
作者：釋曇瑩
朝代：宋

溪山盡處夕陽斜，溪上冬風雪滿沙。
便是江南舊行路，和烟隔水見梅華。
頌古二首·其二
作者：釋曇瑩
朝代：宋

百結襴衫破幞頭，年年落第出神州。
却因一隻穿楊箭，臨老來封馬上侯。
偈
作者：釋曇穎
朝代：宋

秤錘井底忽然浮，老鼠多年變作牛。
慧空見了拍手笑，三脚猢猻差異猴。
句·其一
作者：釋曇穎
朝代：宋

三世諸佛是奴婢，一大藏教是涕唾。
句·其七
作者：釋曇穎
朝代：宋

鶯囀千林花滿地，客游三月草侵天。
句·其三
作者：釋曇穎
朝代：宋

自從游紫陌，誰肯隱青山。
句·其二
作者：釋曇穎
朝代：宋

從歸青嶂裏，不出白雲來。
句·其五
作者：釋曇穎
朝代：宋

滄海盡教枯到底，青山直得碾爲塵。
句·其八
作者：釋曇穎
朝代：宋

深水取魚長信命，不曾將酒祭江神。
句·其六
作者：釋曇穎
朝代：宋

天地尚空秦日月，山河不見漢君臣。
句·其四
作者：釋曇穎
朝代：宋

家裏已無回日信，路邊空有望鄉牌。
四明十題·三層瀑
作者：釋曇穎
朝代：宋

山頭出飛瀑，落落鳴寒玉。
再落至山腰，三落至山足。
欲引煮春山，僧房架刳竹。
四明十題·丹山洞
作者：釋曇穎
朝代：宋

山無鳳皇飛，洞有仙人迹。
蝙蝠大如鴉，莓苔偏上屐。
自慚無道骨，安問緣雲客。
四明十題·偃蓋亭
作者：釋曇穎
朝代：宋

既將茅覆檐，復有松爲蓋。
五里入山時，憩此得寒籟。
曾無康樂遊，但見雲衲會。
四明十題·含珠林
作者：釋曇穎
朝代：宋

山爲驪龍盤，谷作驪龍顋。
珠樹存其間，誰采明月來。
何須循海隅，笑蚌未成胎。
四明十題·宴坐巖
作者：釋曇穎
朝代：宋

心危身亦危，衽席尚顛墜。
如何巖石上，來坐自安意。
能喻死生間，無論寤與寐。
四明十題·師子巖
作者：釋曇穎
朝代：宋

巖形若狻猊，不能千里走。
豈無鳥獸羣，與假風雷吼。
寄謝棲息人，想像真妄有。
四明十題·石筍峰
作者：釋曇穎
朝代：宋

巨石如龍孫，聳聳煙霧裏。
明明落溪口，納納喧灘齒。
何當助齋盂，菌蕃徒爲美。
四明十題·雪竇山
作者：釋曇穎
朝代：宋

重雲不藏春，深竇常有雪。
曉月號松猿，晴壁掛海霓。
終恍無心人，區區佩環玦。
四明十題·雲外庵
作者：釋曇穎
朝代：宋

山僧好寂靜，入雲恨不深。
峰間一雨昏，林表孤燈沈。
往來有猿狖，呼嘯自成音。
四明十題·龍隱潭
作者：釋曇穎
朝代：宋

老龍戀潭窟，不雨亦不雲。
吐涎出溪滑，吹腥隔林聞。
疾雷驅未去，魚鰲競紛紛。
小溪
作者：釋曇穎
朝代：宋

小溪莊上掩柴扉，雞犬無聲月色微。
一隻小舟臨斷岸，趁潮來此趁潮歸。
遊上雪竇
作者：釋曇穎
朝代：宋

下雪竇遊上雪竇，過雲峰後望雲峰。
如趨仙府經三島，似入天門徹九重。
無日不飛丹洞鶴，有時忽起隱潭龍。
只應奉詔西歸去，此境何由得再逢。
偈
作者：釋曇華
朝代：宋

五百力士揭石義，萬仞崖頭撒手行。
十方世界一團鐵，虛空背上白毛生。
偈頌六十首·其一
作者：釋曇華
朝代：宋

大道只在目前，要且目前難覩。
欲識大道真體，不離聲色言語。
偈頌六十首·其一〇
作者：釋曇華
朝代：宋

少室峰前，漆桶話墮。
曹溪路上，賺殺闍梨。
偈頌六十首·其一一
作者：釋曇華
朝代：宋

德章老瞎禿，從來沒滋味。
拈得口，失却鼻。
三更二點唱巴歌，無端驚起梵王睡。
偈頌六十首·其一三
作者：釋曇華
朝代：宋

始從鹿野苑，終至跋提河。
用盡自己心，笑破他人口。
偈頌六十首·其一二
作者：釋曇華
朝代：宋

虛空爲鼓，須彌爲槌。
要打便打，莫問是誰。
偈頌六十首·其一五
作者：釋曇華
朝代：宋

蜻蜓許是好蜻蜓，飛來飛去不曾停。
被我捉來摘却兩邊翼，恰似一枚大鐵釘。
偈頌六十首·其一八
作者：釋曇華
朝代：宋

現成公案，百匝千重。
峻如嶮崖，平如鏡面。
執之失度，必入邪路。
放之自然，體無去住。
偈頌六十首·其一四
作者：釋曇華
朝代：宋

文殊據虎頭，山僧取虎尾。
中間諸菩薩，隨列生歡喜。
偈頌六十首·其七
作者：釋曇華
朝代：宋

九九九，釋迦老子不知有。
翻轉面皮，伸出毛手，握金剛鎚碎窠臼。
突出無位真人，一一面南看北斗。
偈頌六十首·其三一
作者：釋曇華
朝代：宋

金錫罷游留靠壁，草鞋乾曬待秋風。
且那長夏深思省，看是平生有底功。
真實行藏宜保惜，虛頭伎倆疾銷鎔。
老僧豈是多饒舌，要與諸人氣味同。
偈頌六十首·其三七
作者：釋曇華
朝代：宋

元正啟祚，更無回互。
萬物咸新，截鐵斬釘。
應時納祜，跳出窠臼。
孟春猶寒，言端語端。
知事頭首，各各希有。
雲堂大衆，雍容鄭重。
偈頌六十首·其三九
作者：釋曇華
朝代：宋

思是聞之本，聞是思之用。
青原白家三盞酒，喫了猶道未沾脣。
偈頌六十首·其三二
作者：釋曇華
朝代：宋

古來爲法老尊宿，荷衆曾無有倦時。
况是年來衰落甚，動爲多與行相違。
應須痛念平生事，著意披襟善護持。
顆粒果能無滲漏，少林初不隔毫釐。
偈頌六十首·其三五
作者：釋曇華
朝代：宋

雲門不負者僧來問，未免落在陷阱中。
是你諸人若向者裏會得，許你高步毗盧頂。
偈頌六十首·其三八
作者：釋曇華
朝代：宋

世人住處我不住，世人行處我不行。
不是與人難共住，大都緇素要分明。
偈頌六十首·其三六
作者：釋曇華
朝代：宋

一呼善來，鬚髮自落。
積累既多，無處安著。
普請大衆，把火燒却。
偈頌六十首·其三四
作者：釋曇華
朝代：宋

心佛及衆生，笑而還復喜。
笑喜本無根，緇素誠有旨。
千古萬古人，幾箇識道理。
道理深，何處尋。
海枯終見底，人死不知心。
偈頌六十首·其二一
作者：釋曇華
朝代：宋

跛脚雲門言打殺，達之居士示全身。
當陽出格無多子，報佛深恩只兩人。
偈頌六十首·其二七
作者：釋曇華
朝代：宋

苦苦，苦中苦，樂中苦，誰道黄金如糞土。
象骨老師曾輥毬，秘魔扠下捉老鼠。
偈頌六十首·其二三
作者：釋曇華
朝代：宋

心自本來心，本心非有法。
有法有本心，非心非本法。
偈頌六十首·其二九
作者：釋曇華
朝代：宋

黄面老人乾屎橛，參隨一火爛泥團。
心肝腸胃皆條直，蔬飯茶花照膽寒。
佛法雖然未夢見，神通却許入雲端。
應須痛念歸宗寺，時復持盂下翠巒。
偈頌六十首·其二二
作者：釋曇華
朝代：宋

去時冒雨連宵去，回來带水又拖泥。
自怪一生無定力，尋常多被業風吹。
偈頌六十首·其二五
作者：釋曇華
朝代：宋

彌勒真彌勒，分身千百億。
時時示時人，時人俱不識。
偈頌六十首·其二八
作者：釋曇華
朝代：宋

大道無方所，從容寰海間。
幾思歸隠處，安樂在廬山。
偈頌六十首·其二六
作者：釋曇華
朝代：宋

佛祖正印，衲僧藞苴。
有眼如盲，有口如啞。
更問如何，可知禮也。
偈頌六十首·其二四
作者：釋曇華
朝代：宋

五月五日端午節，好事當陽難掩塞。
歸宗突出拄杖頭，閑神野鬼俱消滅。
俱消滅，砌下寒泉忽倒流，嶺上白雲不敢白。
偈頌六十首·其五
作者：釋曇華
朝代：宋

簸箕有唇，米跳不出，天下衲僧赤肐𩪸。
更須撥轉上頭關，十方世界黑似漆。
偈頌六十首·其五〇
作者：釋曇華
朝代：宋

千年田，八百主。
甜瓜徹蒂甜，苦瓠連根苦。
君不見禾山解打鼓，又不見採菊東籬下，千山萬山疊疊高門戶。
又不見光孝僧堂六七間，日日普請搬泥土。
又不見臨濟主中賓賓中主，二三四七面相覩。
報禪流莫莽鹵聞，普請歡喜攙先去。
去去實不去，途中好善爲。
來來實不來，路上莫虧危。
又不見主中主，箇箇衲僧氣如虎。
偈頌六十首·其五一
作者：釋曇華
朝代：宋

去年十一月，笑別下鍾阜。
今年九月中，行見朝天路。
去住既無心，動靜非取與。
平生安樂法，此意同誰語。
四明昔嘗到，諸剎皆可數。
山川氣象雄，麟鳳棲遲處。
今思昔日遊，歲月二紀許。
豈謂臨晚景，侯伯重相顧。
開緘讀來書，丁寧見毫楮。
姑蘇二千石，眼高照天宇。
我昔昧平生，今見開心腑。
欣然樂與行，方鳴集衆鼓。
先師未了底，今日應須去。
偈頌六十首·其五三
作者：釋曇華
朝代：宋

四月初八佛生日，天下叢林皆浴佛。
佛身充滿太虛空，何處更有虛空覓。
見前僧俗等金軀，長短方圓皆顯赫。
放光動地二六時，從本至今無間隔。
今有檀越女弟子，劉氏同男王承直。
曠大劫來植善根，所行真實如菩薩。
當知功德福無涯，回向癸未誕生日。
唯願歲君嚮此誠，諸天星曜同昭格。
資持劉氏從此去，壽同趙州百二十。
更祈不盡大功勳，保男察判官崇極。
子子孫孫福祿昌，無量福田咸併集。
此月十四往臨安，龍天當護爲般挈。
三江九堰聰明神，稽首歸依助英傑。
全家既達九重城，母子忻懽仰天力。
偈頌六十首·其五五
作者：釋曇華
朝代：宋

五月五日端午節，天童爲汝開真訣。
驅釋迦，逐彌勒。
佛病祖病毛病頓清凉，魍魎邪神俱殄滅。
相從唯喜本色人，非我同流誰與別。
拄杖子，非列挈。
公心一字更無說，千古萬古休饒舌。
偈頌六十首·其五四
作者：釋曇華
朝代：宋

一棒一條痕，一摑一手血。
臨濟老瞎馿，至今猶未瞥。
須彌頂上浪拍天，大洋海水無一滴。
偉哉本色人，頂門亞三隻。
辨龍蛇百草頭，擒虎兕一毫力。
穿大地人鼻孔，坐斷衲僧摇舌。
偈頌六十首·其八
作者：釋曇華
朝代：宋

千溪水冷，萬壑雲寒。
無位真人乾屎橛，金剛寶劒破牢關。
多年曆日最靈驗，百尺竿頭子細看。
瞎却眼，啞却口，無孔鐵鎚成隊走。
偈頌六十首·其四三
作者：釋曇華
朝代：宋

去年無此雪，今年有此雪。
人皆怨此雪，不見元宵燈與月。
莫怨雪，自是時人無辨別。
堪辨別，一片清光倚寥泬。
偈頌六十首·其四九
作者：釋曇華
朝代：宋

師子吼，無畏說，百獸聞之皆腦裂。
香象奔波失却威，龍天寂聽生欣悅。
偈頌六十首·其四二
作者：釋曇華
朝代：宋

天上無雙日，閻浮一至尊。
萬年松不老，聖壽等乾坤。
偈頌六十首·其四五
作者：釋曇華
朝代：宋

一二三四五，五四三二一。
從頭點檢來，笑殺維摩詰。
带累李胡子，噴水髭鬚濕。
灑浄已周圓，次念波羅蜜。
蔣山恁麽道，千古誰人識。
識不識，何處覓，堪與叢林爲軌則。
偈頌六十首·其四八
作者：釋曇華
朝代：宋

金佛不度爐，木佛不度火。
泥佛不度水，真佛屋裏坐。
萬牛挽不迴，千箇與萬箇。
好事積如山，祇緣輕放過。
不放過今日，鍾山甘話墮。
偈頌六十首·其四四
作者：釋曇華
朝代：宋

一莖兩莖斜，其意毒如蛇。
三莖四莖曲，無疑入地獄。
言下若知非，心空及第歸。
堪笑蔣山老，無端入荒草。
偶作
作者：釋曇華
朝代：宋

黄檗堂前行正令，天童今日驗疏親。
老來拄杖思分付，未見當年喫棒人。
卞禪人畫布袋和尚求贊
作者：釋曇華
朝代：宋

人謂是彌勒，且喜沒交涉。
拖箇破布袋，到處納敗闕。
祇有一味長，子細爲君說。
是什麽，乾屎橛。
吉彬老二姪女繡普賢菩薩求贊
作者：釋曇華
朝代：宋

吳門吉彬老，壽年可及百。
骨目清且癯，施爲有標格。
行步快如風，談笑氣不乏。
窮之無他術，一味好佛法。
每親善知識，言下究生殺。
家有二姪女，貞姿迥超拔。
自幼不茹葷，晨昏常燕默。
從容定中起，痛念十使結。
顯塵劫大願，運針發五色。
幻普賢妙身，應現四菩薩。
等十方虛空，皎若揭日月。
大哉白象王，羣狐悉彌滅。
當知妙殊勝，豈在別處設。
若從自己求，猶如病作熱。
如是名正觀，不爾是邪說。
吳必東請小參後說偈
作者：釋曇華
朝代：宋

百草頭邊千聖眼，一毫端上萬重關。
更無佛法并玄妙，堪與知音共往還。
和宮使李侍郎頌送入莞山庵
作者：釋曇華
朝代：宋

此山已是勝天台，峰頂寥寥正眼開。
無限水雲難湊泊，却容掃地相公來。
和李參政頌示鑒禪者
作者：釋曇華
朝代：宋

清源居士頂門著，從本已來自寥廓。
更透吾家向上關，活鱍鱍地難收捉。
風塵草動鑒來端，臨機八面初無作。
纔起分毫取與心，即被邪師籠罩却。
嚴教授畫臨濟請贊
作者：釋曇華
朝代：宋

喝下忽雷驚，聲前休領略。
當鋒嚙鏃時，蹉過第一著。
不在壁立處，豈向平地泊。
野水白連天，秋空飛一鶚。
夜宿解田偶成
作者：釋曇華
朝代：宋

夜宿西山居士家，圍爐相對話生涯。
從來無一絲頭許，自是勞生眼裏花。
如道人求贊
作者：釋曇華
朝代：宋

江上青山疊疊來，屋頭松竹手親栽。
柴門盡日無人到，時見窗前雲作堆。
徐伯壽求贊
作者：釋曇華
朝代：宋

大海波濤闊，千峰氣象雄。
當頭俱坐斷，直下展家風。
一喝分賓主，三玄辨正宗。
其餘都莫問，今古有盲聾。
德彬修雙陽塔求頌
作者：釋曇華
朝代：宋

九層塔聳青霄外，七佛靈蹤在上方。
山冷雲寒當午夜，唯聞仙樂散天香。
滿禪人畫臨濟像請贊
作者：釋曇華
朝代：宋

臨濟禿，無眼目，討便宜兮不知足。
高懸羊頭賣狗肉，秤頭斤兩惜如玉。
胸中更有一般毒，天下無人敢輕觸。
烏巨山逵長老命立首座持師頂相請贊
作者：釋曇華
朝代：宋

煙林風姿，山岳氣宇。
坐看春回，行無伴侶。
不圖成佛，豈欲作祖。
一句掀翻，萬機罔措。
更提柱杖，擊塗毒鼓。
立禪持歸，分付烏巨。
爲南書記下火
作者：釋曇華
朝代：宋

東湖莞嶺及歸宗，燁燁騰輝爐鞴中。
鐵眼銅睛烹不破，衲僧巴鼻好流通。
示智道者
作者：釋曇華
朝代：宋

少室門庭冷似灰，長年不見一人來。
汝今若解知慚愧，那取工夫到一回。
禪人之梅陽
作者：釋曇華
朝代：宋

此行不憚三千里，况是江天欲雪時。
問道身心如不昧，梅陽老子已先知。
禪人寫真請贊·其一
作者：釋曇華
朝代：宋

形枯豈是持齋叟，貌古還非入定僧。
馬又不成馿不是，當頭一著得人憎。
禪人寫真請贊·其一〇
作者：釋曇華
朝代：宋

茅屋紫霄下，良田石鏡邊。
此生隨分過，不用買山錢。
這般惡比丘，何人敢近傍。
恣焚三毒火，力起無根謗。
破除少室窠巢，併蕩衲僧見障。
聞者見者攢眉，應是無人瞻仰。
禪人寫真請贊·其一二
作者：釋曇華
朝代：宋

元是黄梅村裏僧，生來自笑百無能。
一瓶一鉢隨緣住，孰謂而今繼祖燈。
禪人寫真請贊·其七
作者：釋曇華
朝代：宋

九年面壁成迂曲，三頓親承愈見賒。
併蕩那伽大機手，不知誰可繼生涯。
禪人寫真請贊·其九
作者：釋曇華
朝代：宋

江上青山千萬疊，水邊茅屋兩三間。
朝來無限扁舟過，何似渠儂把釣竿。
禪人寫真請贊·其五
作者：釋曇華
朝代：宋

魯祖偏工面壁，秘魔動便擎杈。
唯有歸宗長老，一味撒土撒沙。
三箇上牢漆桶，不知那箇堪誇。
諸方檢點得出，也是勾賊破家。
禪人寫真請贊·其八
作者：釋曇華
朝代：宋

拭眼堂前，臨濟正令。
且行一半，拈佛祖病。
禪人寫真請贊·其六
作者：釋曇華
朝代：宋

波濤千尺冷颼颼，誰向滄溟泛逆流。
唯有渠儂諳水脈，卷舒出沒任遨遊。
積善普長老請贊
作者：釋曇華
朝代：宋

天台南，石橋北，觀音寺裏有彌勒。
頂門瞎却摩醯眼，肘後風雷轟霹靂。
胡氏妙圓求頌
作者：釋曇華
朝代：宋

八年伏枕今安樂，安樂常思病苦時。
苦樂本來真實義，要須猛省力扶持。
與鑄鍾道者
作者：釋曇華
朝代：宋

野店小橋外，黄昏欲雪時。
一聲誰側耳，千古喚愚癡。
莞山浄明庵小參示衆
作者：釋曇華
朝代：宋

三十三州七十僧，馿腮馬頷得人憎。
諸方若具羅籠手，今日無因到浄明。
行者求頌
作者：釋曇華
朝代：宋

了身不若了心休，了得心時身不愁。
若也身心俱了了，神仙何必更封侯。
術人求頌
作者：釋曇華
朝代：宋

造化付誰手，君來聊解顔。
欲游天上路，先破鬼門關。
禍福行藏內，高低方寸間。
毫芒差錯處，過犯重如山。
表微首座請贊
作者：釋曇華
朝代：宋

左捺膝，右握拳。
槌瞎正法眼，打破葛藤禪。
奮迅西河爪距，踢出楊岐金圈。
祇憑箇一著，今古有人傳。
西蜀祖正道者還鄉求頌
作者：釋曇華
朝代：宋

西川五十四軍州，幾箇男兒會點頭。
透得劍門關子過，不風流處也風流。
觀道人求頌
作者：釋曇華
朝代：宋

學佛從來境界多，不能降伏便成魔。
降魔能用無心法，六賊傾城盡倒戈。
謝楊善才道友惠數珠
作者：釋曇華
朝代：宋

南詢初不失程途，收得金剛腦後珠。
兩手持來親獻我，光明烱烱破昏衢。
贈別俗兄
作者：釋曇華
朝代：宋

此行安忍泛輕舟，無奈官差不自由。
痛望老人修浄業，莫教容易度春秋。
贈悟上人造華嚴塔
作者：釋曇華
朝代：宋

山前馬廐普光殿，門外牛欄正覺場。
五十三人同日葬，善財走得脚生瘡。
贈成主簿
作者：釋曇華
朝代：宋

同是崇寧癸未生，公爲官長我爲僧。
大家履踐通天路，共踏毗盧頂上行。
贈晦叔秀才二首·其一
作者：釋曇華
朝代：宋

處世從教眼似眉，自然心地絕支離。
翻身更透龍門浪，頭角崢嶸宇宙低。
贈晦叔秀才二首·其二
作者：釋曇華
朝代：宋

少室巖前路不遥，毫芒纔擬便迢迢。
西湖湖上晚來看，小艇輕風落畫橈。
贊三將軍
作者：釋曇華
朝代：宋

家在歸宗寺後山，洞中春色異人間。
祇因親受靈山記，長與歸宗把要關。
贊此庵元和尚二首·其一
作者：釋曇華
朝代：宋

佛祖生冤家，人天不喜見。
忒殺聱頭，却通一線。
劈胸拳下破牢關，大用機輪轆轆轉。
贊此庵元和尚二首·其二
作者：釋曇華
朝代：宋

十分畫得相似，祇有一處誵訛。
佛祖檢點不出，從教平地干戈。
贊睦州和尚
作者：釋曇華
朝代：宋

稽首金容癩狗師，一生快活沒人知。
平田淺草翻身處，合水和泥換步時。
垂手未施三寸刃，破關先下頂門槌。
寥寥萬古誰堪對，唯有嘉禾跛脚兒。
贊虎丘先師
作者：釋曇華
朝代：宋

老漢從來無禪，一味心中含毒。
此毒時復現前，渾家大小不穆。
異口同音呪詛，至今活陷地獄。
一名臨濟正宗，一名叢林瞎禿。
辭此庵和尚塔
作者：釋曇華
朝代：宋

道韵如山重，冰懷有紀綱。
一拳成活業，千古更無雙。
松竹森森老，雲山疊疊長。
洛陽無限意，對此一爐香。
送傑侍者還鄉
作者：釋曇華
朝代：宋

大徹投機句，當陽廓頂門。
相從今四載，徵詰洞無痕。
雖未付鉢袋，氣宇吞乾坤。
却把正法眼，喚作破沙盆。
此行將省覲，切忌便垛根。
吾有末後著，待歸要汝遵。
送僧化蓆
作者：釋曇華
朝代：宋

窮心何必在三椽，直透歸宗一味禪。
翻憶當年曾卷起，無端又展與人眠。
送六人禪者隨宏長老住大智
作者：釋曇華
朝代：宋

大智荒凉久，中興六上人。
機前施遠略，句下要通津。
事理無兼带，偏圓有主賓。
風雲今際會，彈指一番新。
送宏監寺開海田
作者：釋曇華
朝代：宋

軒昂氣宇要爭先，及早乘時痛著鞭。
翻轉江皋千頃浪，靈苗從此秀桑田。
送珣禪還鄉
作者：釋曇華
朝代：宋

極目澄澄水照空，白蘋紅蓼戰西風。
三千里外深深意，鐵券誰將累祖翁。
送祥禪人二首·其一
作者：釋曇華
朝代：宋

子是慈明家畔人，直須超卓要驚羣。
騰身快入洪波裏，始見曹源正脈分。
送祥禪人二首·其二
作者：釋曇華
朝代：宋

濁港江頭送別時，碧雲秋水淡依依。
莫嫌老拙疏慵甚，它日重來扣竹扉。
頌古
作者：釋曇華
朝代：宋

居士倒地，靈照扶起。
乞兒伎倆，討甚巴鼻。
頌古十首·其一
作者：釋曇華
朝代：宋

草木無端拈出來，更加註脚放癡獃。
西天此土誰知己，夜半優曇火裏開。
頌古十首·其一〇
作者：釋曇華
朝代：宋

苦瓠連根苦，甜瓜徹蒂甜。
兩般滋味惡，中後入黄泉。
頌古十首·其七
作者：釋曇華
朝代：宋

背衆喫油糍，對人誇好手。
潦倒不識羞，抵死揚家醜。
頌古十首·其三
作者：釋曇華
朝代：宋

出得出不得，滿面是埃塵。
愁人莫向愁人說，說向愁人愁殺人。
頌古十首·其九
作者：釋曇華
朝代：宋

丹霞寒燒木佛，院主因禍得福。
可憐杜撰巡官，祇管胡卜亂卜。
頌古十首·其二
作者：釋曇華
朝代：宋

金色頭陀忽破顔，看來也是管窺斑。
當時若得回頭早，免見兒孫墮黑山。
頌古十首·其五
作者：釋曇華
朝代：宋

急水灘頭下釣時，錦鱗紅尾尚遲疑。
驀然跳出洪波裏，攫霧拏雲宇宙低。
頌古十首·其八
作者：釋曇華
朝代：宋

故園春色在枝頭，惱亂春風卒未休。
無事晚來江上望，三三兩兩釣魚舟。
頌古十首·其六
作者：釋曇華
朝代：宋

大海波濤湧，千江水逆流。
龍王宮殿裏，不見一人遊。
頌古十首·其四
作者：釋曇華
朝代：宋

鑿開荒徑造浮圖，往復商量價不孤。
無限落華隨水去，夕陽春色滿江湖。
題仲逸宣教三境圖
作者：釋曇華
朝代：宋

太清之雲，鏡中之塵。
從無住本，廓應如春。
妙玄不動，示現無垠。
三世普入，孰妄孰真。
現成公案，豈費精神。
當頭一著，坐斷要津。
題劉民用居士藏六庵·其一
作者：釋曇華
朝代：宋

西溪縛屋稱幽居，坐對松窗與世疏。
到眼青山千萬疊，此生安樂更無如。
題劉民用居士藏六庵·其二
作者：釋曇華
朝代：宋

虛空正體沒邊涯，藏六如何蓋覆伊。
要聽少林無孔笛，從來多是逆風吹。
題永寧小軒
作者：釋曇華
朝代：宋

我行重到清凉地，小室軒窗分外明。
不是山家占春色，大都物理自舒情。
題陳參議中大大隠圖
作者：釋曇華
朝代：宋

荷鋤居士隠雲莊，竹屋茅堂瞰小江。
祇這逍遥是知己，人間天上更無雙。
偈二首·其一
作者：釋曇賁
朝代：宋

一見便見，八角磨盤空裏轉。
一得永得，辰錦朱砂如墨黑。
秋風吹渭水，已落雲門三句裏。
落葉滿長安，幾箇而今被眼瞞。
偈二首·其二
作者：釋曇賁
朝代：宋

鬧籃方喜得抽頭，退鼓而今打未休。
莫把乳峰千丈雪，重來換我一雙眸。
偈四首·其三
作者：釋曇賁
朝代：宋

團圞擘不破，瀟灑覷不見。
喚作正法眼，入地獄如箭。
偈四首·其四
作者：釋曇賁
朝代：宋

濃將紅粉傅了面，滿把真珠蓋卻頭。
不識佳人真面目，空教人唱小涼州。
悼落牙
作者：釋曇賁
朝代：宋

汝從何所來，遁跡在我口。
美惡必同嘗，冷暖共知有。
我口時動搖，汝體常堅守。
夫何一病纏，遽落鉗匠手。
汝今先我徂，我在嗟無後。
堅者既不留，軟者豈能久。
平生敲磕句，一一如雷吼。
嚼破百彌盧，咬斷衆窼臼。
我力既若是，汝形安得朽。
無生復無離，庶洗言說咎。
頌古二十七首·其一
作者：釋曇賁
朝代：宋

兩手擎來教放下，空身立地更疑猜。
根塵識界無尋處，多謝春風爛漫開。
頌古二十七首·其一〇
作者：釋曇賁
朝代：宋

認得斑斑急上弦，吼風一鏃去驚天。
近前子細來觀覷，誰把藍田石射穿。
頌古二十七首·其一一
作者：釋曇賁
朝代：宋

風月山川共一家，誰來語下定龍蛇。
太白不曾登便殿，筆頭昨夜自生花。
頌古二十七首·其一七
作者：釋曇賁
朝代：宋

信手揮來一一親，祇林劍下絕煙塵。
行徧天台幷雁蕩，歸來重看錦江春。
頌古二十七首·其一三
作者：釋曇賁
朝代：宋

以何爲體呵呵笑，推倒當頭陷虎機。
鳥带香從花裏出，龍含雨向洞中歸。
頌古二十七首·其一九
作者：釋曇賁
朝代：宋

冰稜鎖斷長河口，不見人從鳥道來。
一陣風回脩竹裏，玉闌干上雪成堆。
頌古二十七首·其一二
作者：釋曇賁
朝代：宋

一足垂來親點眼，嶺頭功德已圓成。
長髭只怕精神露，卻指紅爐片雪輕。
頌古二十七首·其一五
作者：釋曇賁
朝代：宋

指點深紅與昔同，更無夭艷在芳叢。
南泉笑裏移春去，留得殘紅醉蜜蜂。
頌古二十七首·其一八
作者：釋曇賁
朝代：宋

血盆似口劍如牙，竭世樞機未足誇。
親到龍潭龍不現，者回失卻眼中花。
頌古二十七首·其一六
作者：釋曇賁
朝代：宋

蒙頭不覺齁齁睡，開眼從教燄燄紅。
若謂平常便無事，須防豆爆冷灰中。
頌古二十七首·其一四
作者：釋曇賁
朝代：宋

黄鶴樓前題一篇，無限措大失平仄。
長沙一隻眼長長，今古何曾有蹤跡。
頌古二十七首·其七
作者：釋曇賁
朝代：宋

漏傳長樂未央靜，月瀉甘泉太液秋。
夜半樂聲回步輦，喚回三十六宮愁。
頌古二十七首·其三
作者：釋曇賁
朝代：宋

六月上伏，八月中秋。
人平不語，水平不流。
頌古二十七首·其九
作者：釋曇賁
朝代：宋

未曾拈出定盤星，多少行家怨不平。
待得權衡地就手，方知斤兩自分明。
頌古二十七首·其二
作者：釋曇賁
朝代：宋

剎剎塵塵見不難，頭陀何苦被他瞞。
當初若論收姦細，莫把瞿曇做佛看。
頌古二十七首·其二〇
作者：釋曇賁
朝代：宋

七寶盃酌葡萄酒，金花紙寫清平詞。
春風院靜無人見，閑把君王玉笛吹。
頌古二十七首·其二一
作者：釋曇賁
朝代：宋

白牯問狸奴，虛空酬萬象。
電激不停蹤，谷虛誰答響。
啐兮啄兮，清機歷掌。
回頭𨍏轢範秦時，舌上葛藤長萬丈。
頌古二十七首·其二二
作者：釋曇賁
朝代：宋

脫得邊城戍役身，卻來偷賞上園春。
御街前畔低聲語，不覺衝他貌事人。
頌古二十七首·其二五
作者：釋曇賁
朝代：宋

一雨一陰風未和，春從不快裏消磨。
桃花暗已隨流水，空使劉郎惆悵多。
頌古二十七首·其二四
作者：釋曇賁
朝代：宋

牙根爛嚼真彌勒，腹裏橫吞老釋迦。
大地虛空皆得飽，這回不到負檀家。
頌古二十七首·其五
作者：釋曇賁
朝代：宋

映林映日一般紅，吹落吹開總是風。
可惜擷芳人不見，一時分付與遊蜂。
頌古二十七首·其八
作者：釋曇賁
朝代：宋

兩指斤開權撮起，一毛頭上爲吹開。
這回不在身邊立，休說清風徧九垓。
頌古二十七首·其六
作者：釋曇賁
朝代：宋

截斷從教來袞袞，隨流未必去滔滔。
青山長鎖欲飛勢，滄海合知來處高。
頌古二十七首·其四
作者：釋曇賁
朝代：宋

日暖風和景更奇，華華草草露全機。
荼蘼一陣香風起，引得遊蜂到處飛。
頌古四首·其一
作者：釋曇賁
朝代：宋

竿頭崖頭撒手去，閬州澧州尋路歸。
廉纖脫盡全機露，八角磨盤空裏飛。
頌古四首·其三
作者：釋曇賁
朝代：宋

带雪含霜半倚籬，橫斜影裏露仙姿。
前村昨夜春來了，竹屋老僧猶未知。
頌古四首·其四
作者：釋曇賁
朝代：宋

明宣一道聰明呪，暗寫兩行靈寶符。
謾道騎鯨遊六合，何曾有夢到華胥。
答僧慧文·其一
作者：釋曉榮
朝代：宋

般若大神珠，分形萬億軀。
塵塵彰妙體，剎剎盡毗盧。
答僧慧文·其二
作者：釋曉榮
朝代：宋

一念周沙界，日用萬般通。
湛然常寂滅，常展自家風。
南昌道中
作者：釋曉瑩
朝代：宋

東游心渺渺，趼足步遲遲。
馬驛黄茅路，人家白竹籬。
歸雲橫斷嶺，落日映荒陂。
何地可容足，長哦招隱詩。
句·其一
作者：釋曉瑩
朝代：宋

隱泛一船東。
句·其一〇
作者：釋曉瑩
朝代：宋

落澗水淙淙。
句·其一〇〇
作者：釋曉瑩
朝代：宋

漏鼓乍聽連岸響。
句·其一〇一
作者：釋曉瑩
朝代：宋

秋色偏宜晚望中。
句·其一〇七
作者：釋曉瑩
朝代：宋

隨宜領覽到斜暉。
句·其一〇三
作者：釋曉瑩
朝代：宋

即看青女夜飛霜。
句·其一〇九
作者：釋曉瑩
朝代：宋

幾迴相送復相迎。
句·其一〇二
作者：釋曉瑩
朝代：宋

不記登臨日幾迴。
句·其一〇五
作者：釋曉瑩
朝代：宋

倒拄烏藤乘逸興。
句·其一〇八
作者：釋曉瑩
朝代：宋

天教春信到寒鄉。
波中船舫來還去。
句·其一〇六
作者：釋曉瑩
朝代：宋

誰知老子懶成癖。
句·其一〇四
作者：釋曉瑩
朝代：宋
体裁：句

寒窗安著清相向。
句·其一一
作者：釋曉瑩
朝代：宋

未厭長爲客。
句·其一一〇
作者：釋曉瑩
朝代：宋

對景由來詩句麗。
句·其一一一
作者：釋曉瑩
朝代：宋

出門縱步細哦詩。
句·其一一七
作者：釋曉瑩
朝代：宋

雅淡天姿固可知。
句·其一一三
作者：釋曉瑩
朝代：宋

江雲黯黯作愁陰。
句·其一一九
作者：釋曉瑩
朝代：宋

平章風物詩無敵。
句·其一一二
作者：釋曉瑩
朝代：宋

顧我於茲詩有興。
句·其一一五
作者：釋曉瑩
朝代：宋

甘棠不翦向來榮。
句·其一一八
作者：釋曉瑩
朝代：宋

江表人材獨數公。
句·其一一六
作者：釋曉瑩
朝代：宋

素王妙道況親傳。
句·其一一四
作者：釋曉瑩
朝代：宋

欲罷不能聊一吟。
句·其一七
作者：釋曉瑩
朝代：宋

徘徊幽興熟。
句·其一三
作者：釋曉瑩
朝代：宋

憑欄取次看。
句·其一九
作者：釋曉瑩
朝代：宋

搘筇聊小立。
句·其一二
作者：釋曉瑩
朝代：宋

斷嶺雲歸白。
句·其一二〇
作者：釋曉瑩
朝代：宋

蒼生從此得伸眉。
句·其一二一
作者：釋曉瑩
朝代：宋

江上閑吟立又行。
句·其一二三
作者：釋曉瑩
朝代：宋

莫笑吾儂躭此癖。
句·其一二二
作者：釋曉瑩
朝代：宋

可堪時序苦侵尋，留滯誰知此日心。
句·其一二五
作者：釋曉瑩
朝代：宋

可憐贏得鬢成霜。
句·其一二四
作者：釋曉瑩
朝代：宋

絆身何用尚浮名。
句·其一五
作者：釋曉瑩
朝代：宋

寂寂饒孤興。
句·其一八
作者：釋曉瑩
朝代：宋

風沙輕漠漠。
句·其一六
作者：釋曉瑩
朝代：宋

那敢謂長城。
句·其一四
作者：釋曉瑩
朝代：宋

繞崖雲慘慘，浥屨露團團。
句·其七
作者：釋曉瑩
朝代：宋

隆寒正北風，飄飄任此身。
句·其七〇
作者：釋曉瑩
朝代：宋

誰復知予懶是真。
句·其七一
作者：釋曉瑩
朝代：宋

日色今朝分外明。
句·其七七
作者：釋曉瑩
朝代：宋

簷雨滴秋殘旅夢。
句·其七三
作者：釋曉瑩
朝代：宋

發興真成繼庾公。
句·其七九
作者：釋曉瑩
朝代：宋

薄飯粗繒老此生。
句·其七二
作者：釋曉瑩
朝代：宋

衣弊履穿不諱窮。
句·其七五
作者：釋曉瑩
朝代：宋

青春作伴日同行。
句·其七八
作者：釋曉瑩
朝代：宋

故人攜客作幽尋。
句·其七六
作者：釋曉瑩
朝代：宋

獨冒烟嵐促去程。
句·其七四
作者：釋曉瑩
朝代：宋

江城今可徘徊處。
句·其三
作者：釋曉瑩
朝代：宋

蟬噪日將落。
句·其三〇
作者：釋曉瑩
朝代：宋

泉石愜幽情。
句·其三一
作者：釋曉瑩
朝代：宋

前村鴉噪斷。
句·其三七
作者：釋曉瑩
朝代：宋

一言知具眼。
句·其三三
作者：釋曉瑩
朝代：宋

豐城千里外。
句·其三九
作者：釋曉瑩
朝代：宋

清泉檻此流。
句·其三二
作者：釋曉瑩
朝代：宋

欄干聊小憑，取次綴詩篇。
句·其三五
作者：釋曉瑩
朝代：宋

有恨春將晚。
句·其三八
作者：釋曉瑩
朝代：宋

竟日霏微雨。
句·其三六
作者：釋曉瑩
朝代：宋

在路日已久。
句·其三四
作者：釋曉瑩
朝代：宋

談笑會當同。
句·其九
作者：釋曉瑩
朝代：宋

舟橫漁唱晚。
句·其九〇
作者：釋曉瑩
朝代：宋

由來八座尚書貴。
句·其九一
作者：釋曉瑩
朝代：宋

地去秉鈞餘咫尺。
句·其九七
作者：釋曉瑩
朝代：宋

北山迤邐自蒼然。
句·其九三
作者：釋曉瑩
朝代：宋

春光和暖恰相宜。
句·其九九
作者：釋曉瑩
朝代：宋

自知潦倒無餘事。
句·其九二
作者：釋曉瑩
朝代：宋

貪看春山如許青。
句·其九五
作者：釋曉瑩
朝代：宋

閑來湖上立移時。
句·其九八
作者：釋曉瑩
朝代：宋

南屏寄傲且今年，況復相羊得自便。
句·其九六
作者：釋曉瑩
朝代：宋

而今總入老夫詩。
句·其九四
作者：釋曉瑩
朝代：宋

石壁巉然不可攀。
句·其二
作者：釋曉瑩
朝代：宋

回看蒼木杪。
句·其二〇
作者：釋曉瑩
朝代：宋

幽花欹照水。
句·其二一
作者：釋曉瑩
朝代：宋

披雲登斷嶺。
句·其二七
作者：釋曉瑩
朝代：宋

細柳亂搖風。
句·其二三
作者：釋曉瑩
朝代：宋

山川元歷歷。
句·其二九
作者：釋曉瑩
朝代：宋

誰與共平章。
句·其二二
作者：釋曉瑩
朝代：宋

桑椹纍纍紫。
句·其二五
作者：釋曉瑩
朝代：宋

揮犀聞妙論。
句·其二八
作者：釋曉瑩
朝代：宋

久客欣無事。
句·其二六
作者：釋曉瑩
朝代：宋

倚欄哦五字。
句·其二四
作者：釋曉瑩
朝代：宋

悠悠落日懸。
句·其五
作者：釋曉瑩
朝代：宋

晚來供望眼。
句·其五〇
作者：釋曉瑩
朝代：宋

二月春方好。
句·其五一
作者：釋曉瑩
朝代：宋

餘思草萋萋。
句·其五七
作者：釋曉瑩
朝代：宋

高懷不我棄。
句·其五三
作者：釋曉瑩
朝代：宋

藜杖賦歸休。
句·其五九
作者：釋曉瑩
朝代：宋

練練長江靜。
句·其五二
作者：釋曉瑩
朝代：宋

燈火照青編。
句·其五五
作者：釋曉瑩
朝代：宋

無因從發藥。
句·其五八
作者：釋曉瑩
朝代：宋

何妨語夜闌。
句·其五六
作者：釋曉瑩
朝代：宋

詩書論議深。
句·其五四
作者：釋曉瑩
朝代：宋

岸曲水流寒。
句·其八
作者：釋曉瑩
朝代：宋

脈脈受風斜，野望迷青草。
句·其八〇
作者：釋曉瑩
朝代：宋

及瓜一笑上浮艎。
句·其八一
作者：釋曉瑩
朝代：宋

放懷端與世情疏。
句·其八七
作者：釋曉瑩
朝代：宋

偶來清賞曲江頭。
句·其八三
作者：釋曉瑩
朝代：宋

門外黄塵撲面飛。
句·其八九
作者：釋曉瑩
朝代：宋

負暄孤坐松根石。
句·其八二
作者：釋曉瑩
朝代：宋

如公自是鑾坡具。
句·其八五
作者：釋曉瑩
朝代：宋

不妨談笑又詩成。
句·其八八
作者：釋曉瑩
朝代：宋

寄目悠然上杳冥，好是園林爭秀發。
句·其八六
作者：釋曉瑩
朝代：宋

胸中歷歷古兼今。
句·其八四
作者：釋曉瑩
朝代：宋

誰教併向此中見。
句·其六
作者：釋曉瑩
朝代：宋

攜朋上故基。
句·其六〇
作者：釋曉瑩
朝代：宋

稍稍竹過墻。
句·其六一
作者：釋曉瑩
朝代：宋

對景覓詩聯。
句·其六七
作者：釋曉瑩
朝代：宋

白鳥翩翩接翅飛。
句·其六三
作者：釋曉瑩
朝代：宋

殷勤供一笑。
句·其六九
作者：釋曉瑩
朝代：宋

雁字聯聯寫碧空。
句·其六二
作者：釋曉瑩
朝代：宋

習習和風至。
句·其六五
作者：釋曉瑩
朝代：宋

撫事心猶壯。
句·其六八
作者：釋曉瑩
朝代：宋

路傍官河一带長。
句·其六六
作者：釋曉瑩
朝代：宋

素抱與誰傾。
句·其六四
作者：釋曉瑩
朝代：宋

倦客獨攜笻。
句·其四
作者：釋曉瑩
朝代：宋

不到茲亭久。
句·其四〇
作者：釋曉瑩
朝代：宋

是身多落寞。
句·其四一
作者：釋曉瑩
朝代：宋

放懷便所便。
句·其四七
作者：釋曉瑩
朝代：宋

婆娑弄翰墨。
句·其四三
作者：釋曉瑩
朝代：宋

但覺旅懷開。
句·其四九
作者：釋曉瑩
朝代：宋

頹然只任真。
句·其四二
作者：釋曉瑩
朝代：宋

平生祇信緣。
句·其四五
作者：釋曉瑩
朝代：宋

臨岐強破顔。
句·其四八
作者：釋曉瑩
朝代：宋

詩成聊疥壁。
句·其四六
作者：釋曉瑩
朝代：宋

與君頻邂逅，此地久盤桓。
句·其四四
作者：釋曉瑩
朝代：宋

寧免鬢毛蒼。
頌
作者：釋曉純
朝代：宋

軒昂師子首，牛足馬身材。
三道如能入，玄門疊疊開。
偈
作者：釋曉聰
朝代：宋

大地雪漫漫，春風依舊寒。
說禪說道易，成佛成祖難。
偈
作者：釋曉聰
朝代：宋

晨鷄報曉靈，粥後便天明。
燈籠猶瞌睡，露柱却惺惺。
法身頌
作者：釋曉聰
朝代：宋

參禪學道莫茫茫，問透法身北斗藏。
余今老倒羸甚，見人無力得商量。
唯有攫頭知我意，栽松時復上金剛。
示衆偈
作者：釋曉聰
朝代：宋

天晴蓋却屋，乘乾刈却禾。
早輸王稅了，鼓腹唱巴歌。
偈
作者：釋曉通
朝代：宋

冷似秋潭月，無心合太虛。
山高流水急，何處駐游魚。
中道者
作者：釋月磵
朝代：宋

笑問殷勤求底事，却言近離古杭州。
開口便作佛法會，老來無力舉藤條。
仁侍者往浙
作者：釋月磵
朝代：宋

痛把山藤手自鞭，啣冤又上浙江船。
東湖佛法無多子，莫打諸方肋下拳。
仙禪人
作者：釋月磵
朝代：宋

一人半人之所在，吳越從頭驗一回。
三尺炊巾襟袖裏，向人只道看山氣。
借雪竇韻送淳維那
作者：釋月磵
朝代：宋

吳山碧，楚江碧，天地茫茫渺何極。
出門無是無不是，著眼當機須辨的。
諸方門戶潑天開，真底奚真僞奚僞。
燈籠露柱盡知識，庭前柏樹西來意。
春風意，春風急。
千里萬里誰能及，湖水蹙天波欲立。
偈頌一百零三首·其一〇〇
作者：釋月磵
朝代：宋

奪賊鎗兮便殺賊，山河大地血淋漓。
今朝冷地翻交轉，萬壘西風鐵馬嘶。
偈頌一百零三首·其一〇三
作者：釋月磵
朝代：宋

地釣東湖二十年，眼頭老却幾風煙。
等閑笑捲絲綸去，秋滿江山月滿天。
偈頌一百零三首·其一〇二
作者：釋月磵
朝代：宋

厖眉雪頂採樵翁，誤入天台第幾重。
回首不知塵世隔，月明知樂響瑶宮。
偈頌一百零三首·其一九
作者：釋月磵
朝代：宋

塞雲點點陣雲高，黑面將軍衣白袍。
奪得賊鎗并賊馬，凱歌歸去醉春醪。
偈頌一百零三首·其一二
作者：釋月磵
朝代：宋

見見之時，見非是見。
只如靈雲見桃花，畢竟是見非見。
玉兔挨開碧海門，金烏啄破琉璃殿。
偈頌一百零三首·其一八
作者：釋月磵
朝代：宋

圓陀陀，明歷歷。
堪笑老瞿曇，六年猶不識。
驀忽眼皮綻，喜歡三七日。
直得東湖盡力讚歎，也讚嘆不及。
畢竟讚歎箇什麽，乞兒拾得錫。
偈頌一百零三首·其七〇
作者：釋月磵
朝代：宋

正覺山中夜氣清，瞿曇特地不惺惺。
却將曠劫無明種，認作浮雲缺處星。
偈頌一百零三首·其七三
作者：釋月磵
朝代：宋

寂歷梁峰歲月深，春風浩蕩入枯林。
要開萬世無窮業，只在堅持一寸心。
偈頌一百零三首·其七九
作者：釋月磵
朝代：宋

鐵面將軍騎鐵馬，喑嗚殺氣暗乾坤。
縱饒勇銳如韓百，千里應須破膽魂。
偈頌一百零三首·其七五
作者：釋月磵
朝代：宋

雪後園林春正濃，玉容公子玉花驄。
彫弓閑試黄金彈，打落天邊一個鴻。
偈頌一百零三首·其七六
作者：釋月磵
朝代：宋

江山處處東風軟，桃李紛紛春意酣。
是滅度耶不滅度，當機識取老瞿曇。
偈頌一百零三首·其七四
作者：釋月磵
朝代：宋

瞿曇錯認者星兒，動地驚天誰阿誰。
奉勸諸人今夜裏，只消熟睡到雞啼。
偈頌一百零三首·其三一
作者：釋月磵
朝代：宋

從他節序又迎新，衲被蒙頭總不聞。
清曉偶然臺上立，幾多人錯認觀雲。
偈頌一百零三首·其三七
作者：釋月磵
朝代：宋

一年將盡是今宵，自覺叢林未寂寥。
莫莫堂前香藹藹，十分春色上梅稍。
偈頌一百零三首·其三三
作者：釋月磵
朝代：宋

美如西子離金闕，嬌似楊妃下玉樓。
十二金釵顛倒插，不風流處也風流。
偈頌一百零三首·其三九
作者：釋月磵
朝代：宋

等閑拈起一莖草，貴如泥土賤如金。
活能死兮死能活，那箇師僧病最深。
偈頌一百零三首·其三二
作者：釋月磵
朝代：宋

曠大劫來明歷歷，緣何此夜眼方開。
六年癡坐無折合，謾誑衆生出岫來。
偈頌一百零三首·其三八
作者：釋月磵
朝代：宋

昔日玲瓏岩頂上，無端日午現妖星。
黑光照耀四天下，眩惑蠢動并含靈。
人人盡指爲太白，山僧親識破，元却是長庚。
諸人只今要見麽，此去明州十萬程。
偈頌一百零三首·其九
作者：釋月磵
朝代：宋

記得鵝峰相聚日，嗔拳熱喝當慈悲。
而今含恨重相見，只得開顔陪笑，歡喜接伊。
何爲如此，爲怕粗心捋虎鬚。
偈頌一百零三首·其九三
作者：釋月磵
朝代：宋

今古事茫茫，陰陽割昏曉。
碧露綴小桃，綠線垂堤柳。
燕語雕梁，蛙鳴芳草。
鐘聲雜報聲，大底大，小底小。
山僧見了，直得培增慎惱，一片涅柈心，狼藉知多少。
偈頌一百零三首·其九九
作者：釋月磵
朝代：宋

東湖一櫂過侯溪，兩兩相看眼似眉。
若問陳年閑佛法，杜鵑聲在最高枝。
偈頌一百零三首·其九二
作者：釋月磵
朝代：宋

金蓮萬朵爛熒□，照徹銀霄第幾層。
無量劫來明歷歷，須知元本是心燈。
偈頌一百零三首·其九五
作者：釋月磵
朝代：宋

波斯手裏捻生鐵，把作希奇無價珍。
識破分文元不直，寒光笑衮浪花新。
偈頌一百零三首·其九四
作者：釋月磵
朝代：宋

不是而上事，亦非格外機。
蚯蚓抹過東海，蝍蟟吞却須彌。
偈頌一百零三首·其二〇
作者：釋月磵
朝代：宋

無端盡把潑衆私，攤向人前誰點癡。
對面不能掀倒去，滿天風雨謾凄其。
偈頌一百零三首·其二一
作者：釋月磵
朝代：宋

若人生百歲，不善諸佛機。
未若生一日，而得决了知。
偈頌一百零三首·其二七
作者：釋月磵
朝代：宋

擊鼓陞堂，分明指示。
冬至月尾，賣牛買被。
偈頌一百零三首·其二三
作者：釋月磵
朝代：宋

驟雨漲溪高數尺，失却搗衣平正石。
明朝水落石依然，老夫一夜空相憶。
偈頌一百零三首·其二九
作者：釋月磵
朝代：宋

天邊有月生雲際，木人石人眼卓豎。
瞥轉玄機那邊覩，三個孩兒抱花皷。
偈頌一百零三首·其二五
作者：釋月磵
朝代：宋

定乾坤句，雷厲風飛。
提佛祖令，厓崩石裂。
法主大寶，自然而至。
偈頌一百零三首·其二八
作者：釋月磵
朝代：宋

天地紅爐鬰且蒸，萬岳清撼寒濤聲。
六月賣無價，奈此松風清。
拊闌一笑大江橫。
偈頌一百零三首·其五一
作者：釋月磵
朝代：宋

難難，虛空捏聚不成團。
易易，無手牧童穿穴鼻。
也不難也不易，斷頭䑦子加篙枻。
偈頌一百零三首·其五二
作者：釋月磵
朝代：宋

識得一，萬事畢，畢竟一作麽生識。
不用天涯海角尋，日用當機明歷歷。
諸人若更遲疑，分明爲汝指出。
偈頌一百零三首·其五六
作者：釋月磵
朝代：宋

臘月火燒山，將軍度鐵關。
陣雲千里遠，獨奏凱歌還。
偈頌一百零三首·其五四
作者：釋月磵
朝代：宋

趙州下牒求鴿，直得四稜踏地。
這僧蔗咬甜頭，不覺隨他圈繢。
偈頌一百零三首·其八三
作者：釋月磵
朝代：宋

水盈萬壑，葉落三秋。
漁板一聲飛野鴨，長空極目思悠悠。
堪笑當年馬大師，無端杻著百丈鼻，直至如今痛不休。
偈頌一百零三首·其八九
作者：釋月磵
朝代：宋

衲僧家不著僧求，不著法求，不著佛求。
綠楊隄上芰荷香裏，三三兩兩數沙鷗。
偈頌一百零三首·其八二
作者：釋月磵
朝代：宋

將軍矍鑠笑盈眉，鐵馬衝關舞戰旗。
指點陣雲千萬里，碧油幢裏醉金巵。
偈頌一百零三首·其八八
作者：釋月磵
朝代：宋

東湖東湖見，西湖西湖見。
八月十五夜，皎皎如鏡面。
偈頌一百零三首·其八六
作者：釋月磵
朝代：宋

當年竺國此時節，浄飯王宮生悉達。
老倒雲門棒頭短，千古萬古爲妖孽。
偈頌一百零三首·其六七
作者：釋月磵
朝代：宋

八十樵翁無頼查，芭鞋踏破亂山霞。
那知一跡不到處，別有葛洪仙處家。
偈頌一百零三首·其六三
作者：釋月磵
朝代：宋

周家有國聖明朝，甘蔗無端産異苗。
後代兒孫非五逆，百千鴆毒一瓢澆。
偈頌一百零三首·其六九
作者：釋月磵
朝代：宋

大道平平無壅塞，無端特地設深坑。
衲僧若具丈夫志，解向機先掉臂行。
偈頌一百零三首·其六二
作者：釋月磵
朝代：宋

天台山萬疊，信手輕撥轉。
六種皆震動，玲瓏人人面。
偈頌一百零三首·其六五
作者：釋月磵
朝代：宋

真正法要，玄極祕密。
言語道斷，心行處滅。
偈頌一百零三首·其六六
作者：釋月磵
朝代：宋

東村王老夜燒錢，掇轉須彌作案山。
途路紛紛未歸客，擡眸錯認白雲間。
偈頌一百零三首·其六四
作者：釋月磵
朝代：宋

太白峰頂雲，太湖波心月。
黑夜散清光，炎洲飛皓雪。
不是古佛玄機，亦非諸祖妙訣。
別別，萬像森羅驚吐舌。
偈頌一百零三首·其四
作者：釋月磵
朝代：宋

生鐵網，布絲網，弄盡乞兒潑伎倆。
天下衲僧皆乞命，至今殺氣填穹壤。
我幸當時不入頭，今日思量也好駡伊一上。
休休，他是蓬萊山裏人，只消饒蓬萊香供養。
偈頌一百零三首·其四〇
作者：釋月磵
朝代：宋

雲開萬里乾坤闊，玉漏聲沈夜未央。
一片靈明輕發現，滿天滿地撒寒光。
偈頌一百零三首·其四九
作者：釋月磵
朝代：宋

天下名山到因脚，六州之鐵難鑄錯。
而今老大却惺惺，倒握茶瓢當木杓。
偈頌一百零三首·其四八
作者：釋月磵
朝代：宋

趙州禪在口皮邊，雲門禪若九轉透瓶丹，總是欺胡瞞漢。
道難即易，道易即難，金烏一吸滄溟乾。
偈頌一百零三首·其四六
作者：釋月磵
朝代：宋

世尊有密語，今古無人舉。
等閑舉得最分明，夜來滴滴簷頭雨。
諸人睡著不曾知，付與村農自歌舞。
偈頌四首·其二
作者：釋月磵
朝代：宋

彩雲影裏仙人現，手把紅羅扇遮面。
急須著眼看仙人，莫看仙人手中扇。
偈頌四首·其四
作者：釋月磵
朝代：宋

庭前桂綻金粟黄，滿地散清香。
魯直當年參晦堂，吾無隠乎爾。
當下錯承當，累及叢林，千古更錯商量。
出山相贊
作者：釋月磵
朝代：宋

正覺山中與麽來，慚惺滿面是塵埃。
未曾空却衆生界，添得人間一禍胎。
北海
作者：釋月磵
朝代：宋

謾將折筯探源流，直到俱盧窮盡頭。
端的這回親見徹，百千溟渤一浮漚。
南侍者往送乃師朝京
作者：釋月磵
朝代：宋

阿師北去朝金闕，款語丁寧子一回。
京洛春風無限好，我寬襟袖裹將來。
印月
作者：釋月磵
朝代：宋

性海湛如，心月皎如。
水與月融，月與水攝。
水月交光，印文呈露。
山河大地，萬象森羅。
一印印定，虛徹洞明。
廓兮烱兮，以證來觀。
多寶寺
作者：釋月磵
朝代：宋

千澗碧流寒漱玉，萬山黄葉冷摇金。
若言即此見多寶，猿叫嶽雲深更深。
天池半雲亭
作者：釋月磵
朝代：宋

脚頭步步躡雲梯，到此須知恰半之。
絕頂欲觀天地闊，不妨款款策藤枝。
天池資勝庵
作者：釋月磵
朝代：宋

萬箇篔簹带雪青，一庵猶自揭唐名。
道人心欲留雲住，寬著儼問屋數楹。
天童化五鳳樓
作者：釋月磵
朝代：宋

太白峩峩峙碧霄，百千諸佛欠遮頭。
願君施五鳳樓手，成我山中五鳳樓。
宗藏主之吳越
作者：釋月磵
朝代：宋

嫋嫋春風軟，點點春山遠。
如來禪與祖師意，滿眼滿耳無不是。
短筇撥著南北峰，錢塘萬頃寒濤舂。
一笑歸去來，雲中五老笑顔開。
定山
作者：釋月磵
朝代：宋

諸緣外息心無喘，墮在那伽那一機。
蹉口一回輕噫欠，疾雷轟破五須彌。
家兄同幀壽容
作者：釋月磵
朝代：宋

有髮兮誰兄，無髮兮誰弟。
不說道與禪，不談仁與義。
澹然相對各成翁，誰管兩朝經亂治。
丹青寫出付昇彪，大似空中插標記。
寂林
作者：釋月磵
朝代：宋

我國從來本晏然，蕭條活計自忘年。
無端一陣微風過，萬樹蒼松競說玄。
寄保壽心鏡
作者：釋月磵
朝代：宋

保壽當年不渡河，箇般檐板誤人多。
勸君賸買草鞋好，彈雀何曾只就窠。
寄呈西巖和尚
作者：釋月磵
朝代：宋

玲瓏岩下憶辭師，軟語丁寧歸莫遲。
昨夜春堂轟霹靂，分明一喝再參時。
寄和寅知客來韻
作者：釋月磵
朝代：宋

老來懷抱轉難平，棒下全無舐犢情。
尚有一分慈憫處，教人只向棘中行。
寄天童日東岩
作者：釋月磵
朝代：宋

村草步頭草幾深，從教埋沒祖師心。
也應曾不著眼覷，覷著還應恨拍襟。
寄浄慈愚極老叔
作者：釋月磵
朝代：宋

見說翁翁老更顛，爲人單只用粗拳。
近來發得無明甚，打破虛空沒半邊。
寒山拾得贊
作者：釋月磵
朝代：宋

忘却自家心，却指天邊月。
更言無物比倫，分明話作兩橛。
生苕菷，何不摵。
對月贊
作者：釋月磵
朝代：宋

白白是脫空，剛言標月指。
便恁麽回向，墮佗光影裏。
崇勝東源長老請贊
作者：釋月磵
朝代：宋

蒼苔裹枯松，白雲抱幽石。
面目儼然□，易見還難識。
臨濟未是白拈賊。
崇報洪長老請贊
作者：釋月磵
朝代：宋

跳出黄龍三重關，撞破天童生鐵網。
量太虛空爲十尺，秤須彌山作八兩。
信緣隨處住院，爲人處惟拳與掌，當機佛祖難近傍。
粗行拍盲，盡直北直南數來，更無此樣。
崇報切自知機，莫學渠儂箇伎倆。
崇寧可長老請贊
作者：釋月磵
朝代：宋

參無所參，悟無所悟。
空手捏雙拳，要起破沙盆。
門戶用盡拍盲，少喜多怒。
也有一分長，甜瓜生苦瓠。
崇都寺請贊
作者：釋月磵
朝代：宋

貌若寬閑，性尤剛急。
不以佛法當人情，不以慈悲爲利益。
爲人處熱喝嗔拳，雪霜中有春消息。
正崇爲子却孝順，見斧擔重重添石。
布袋贊·其二
作者：釋月磵
朝代：宋

無端拋却率陀天，奉化江頭恣掣顛。
拄杖奪來還痛與，我儂要結下生緣。
建育王塔
作者：釋月磵
朝代：宋

越水新營窣堵波，與他玉几不爭多。
從今客路三千里，又累奔馳劉薩訶。
德詳大師禮補陀五臺
作者：釋月磵
朝代：宋

五臺峩峩五雲裏，補陀峩峩東海底。
大士元不在其中，誤賺平人知幾幾。
江南吳越諸導師，短偈長篇費言語。
老僧有語寫不得，一再殷勤奉勸汝。
若論觀音與曼殊，盡恒沙界無不是。
灼然端的要見渠，不用千里與萬里。
只消著眼未生前，面目堂堂即自己。
悼無文和尚
作者：釋月磵
朝代：宋

玉几深深結死冤，錯傳一印漫無文。
春雷轟破轟不破，盡盡江天飛暮雲。
悼霍山
作者：釋月磵
朝代：宋

老倒霍山無頼吒，妙高峰頂恣拋沙。
大開死口凌霄上，又是一番重退牙。
懶瓚岩
作者：釋月磵
朝代：宋

天子親頒字十行，難徵老子起岩房。
只將牛糞星兒火，煨得蹲鴟萬古香。
懷徑山諸友
作者：釋月磵
朝代：宋

十年交結幾冤憎，別後誰能記姓名。
遥想瞎馿成大隊，挹南嶽又望東溟。
掬月
作者：釋月磵
朝代：宋

等閑𢬵取娘生手，萬浪中間攪一回。
拶得清波無透路，玉蟾輥入掌中來。
摘茶
作者：釋月磵
朝代：宋

拚雙赤手入叢林，要覓春風一寸心。
但覺爪牙歸掌握，不知煙霧濕衣襟。
斗山
作者：釋月磵
朝代：宋

四角量來四極同，乾坤大地在其中。
鰕兒沒興跳得出，衝破須百萬重。
新僧堂
作者：釋月磵
朝代：宋

薦福重開地獄門，要從衲子結生冤。
若還將脇沾他席，熱鐵燒身又一番。
普說三轉語頌出示衆·其一
作者：釋月磵
朝代：宋

拶到途窮路絕處，灼然命若一絲危。
當機燒尾奔當火，那箇魚騰碧漢時。
普說三轉語頌出示衆·其三
作者：釋月磵
朝代：宋

等閑拈起一機看，頓覺重重海嶽昏。
劃爾一聲轟霹靂，木人聞後更誰聞。
普說三轉語頌出示衆·其二
作者：釋月磵
朝代：宋

太華峰頭有一物，怪如猛虎踞林丘。
擡眸子細認得著，充畟陳年箇石頭。
書明月山房
作者：釋月磵
朝代：宋

猗歟大塊中，有此赤肉團。
曾無生與死，從渠暑復寒。
熾然常說法，風動萬琅玕。
了然無一物，滿目是青山。
以幻觀吾幻，以閑樂吾閑。
世態自消長，日月長循環。
朝陽贊
作者：釋月磵
朝代：宋

渾無針劄處，爲君道線路。
夜半三足烏，飛上珊瑚樹。
東黄龍雪村
作者：釋月磵
朝代：宋

一別龍峰五十年，堪嗟塵世事茫然。
門前舊日長松樹，恨殺春風啼杜鵑。
枯山
作者：釋月磵
朝代：宋

點點寒飆振槁枝，翠微重疊凍雲垂。
春風萬斛呼不醒，別嶂一聲啼子規。
梅山
作者：釋月磵
朝代：宋

午夜寒香汎翠微，橫斜影裏立孤危。
看他垂手爲人處，放下懸屋第一枝。
正秀行脚
作者：釋月磵
朝代：宋

長老小師不參禪，只爲尋常見得慣。
汝今別我要行脚，與汝謾說箇公案。
我亦黄龍長老兒，少年發志大猶低。
一筇行徧半天下，要勘諸方老古錐。
發足仍發勇猛志，莫把參禪當容易。
只今諸老若晨星，半人所在亦須至。
山僧年老已心孤，那堪送汝更寫偈。
出門步步好爲人，九萬里程一鵬翅。
法相習兄小室在黄金山下
作者：釋月磵
朝代：宋

人間萬事不如閑，湖海歸來緊著關。
自笑一生貧不盡，黄金推作屋頭山。
浙中象外諸友寄新作
作者：釋月磵
朝代：宋

肝膽重重楚越分，別來不願見諸君。
那知熟血重相噴，涴却三千里水雲。
淵侍者歸天童西岩和尚塔所
作者：釋月磵
朝代：宋

堂堂幻智翁，爲宋鉅魔孽。
我昔誤見之，痛棒打得折。
冷地驀思量，有屈無處雪。
淵也長庚來，言侰曾不滅。
幻出窣堵波，黄金充一國。
村草步頭草，香風春茁茁。
有語遠寄將，捻鼻消一咄。
淵侍者自幻智塔所來就見翠岩木翁
作者：釋月磵
朝代：宋

人從村草步頭來，毒氣經年不受埋。
散作西山千嶂雨，毒花毒果幾根荄。
湖東廟化元霄
作者：釋月磵
朝代：宋

樓臺鬲岸沸笙簫，萬斛金蓮撒碧霄。
湖水東邊楊柳樹，也開青眼看元霄。
無相和尚塔
作者：釋月磵
朝代：宋

怒霆轟耳記曾呼，充塞乾坤恨未除。
將謂阿師無實相，春風萬疊峙康廬。
玉崖朝京歸住天池
作者：釋月磵
朝代：宋

天上明光四度登，古今屈措幾人曾。
放光近向廬山頂，莫謂文殊夜放燈。
珍維那歸徑山就簡虎岩和尚
作者：釋月磵
朝代：宋

水雲相望楚與吳，三年不作問安書。
英英禪子來岩邊，爲我細說岩平安。
但言倒握無形棒，若佛若祖難近傍。
煩寄一語休拍盲，本來無佛無衆生。
不妨借取腕頭力，永爲大地人知識。
田叟
作者：釋月磵
朝代：宋

半畝春風箇钁頭，通身泥水不曾休。
布成荆棘參天了，老子今年大有秋。
番陽大浸
作者：釋月磵
朝代：宋

本來清浄無一物，大地山河忽渺瀰。
童子不須拋瓦礫，老僧定觀正斯時。
石屏塔
作者：釋月磵
朝代：宋

曾分定石竺峰前，回首秋風三十年。
漠漠吳天自空闊，老猿和雨哭蒼煙。
石林塔
作者：釋月磵
朝代：宋

雲寒窣堵玉稜層，自酹西湖一勺清。
老舌熾然無慈在，錢塘潮撼宋王城。
磯亭
作者：釋月磵
朝代：宋

一亭新立雪磯頭，漫向空中拋直鉤。
幾度無風浮子動，老僧終是懶擡眸。
禮仗錫巳禪師塔
作者：釋月磵
朝代：宋

吞却七峰無寸土，灼然無地著屍骸。
不知當日誰閑管，剛把虛空掘窖埋。
禮思大禪師塔
作者：釋月磵
朝代：宋

巋然七十二峰秀，靈骨溫溫色尚新。
我若等閑開坐具，阿師無地著渾身。
禮楊岐禪師塔
作者：釋月磵
朝代：宋

正脈如今一綫微，不堪惆悵淚交頤。
冷雲深沒楚山頂，全體當年縮項時。
禮黄龍先師塔
作者：釋月磵
朝代：宋

鈍鍬攪動蒼龍窟，浪激波騰海嶽昏。
一笑不知深問訊，先師靈骨儼然存。
竹隠
作者：釋月磵
朝代：宋

香嚴去溈阜，欲南陽種竹。
片瓦太無端，等閑相擊觸。
累及忘所知，嘉名受污辱。
有人今効尤，千頃種寒玉。
澹然冰霜中，歲晚樂幽獨。
慎勿輕擊著，清風自然足。
羅漢浮杯圖
作者：釋月磵
朝代：宋

神通妙用無些子，踏破滄溟幾處潮。
箇箇脚跟學逼逼，老僧無暇舉藤條。
聖旨看藏經
作者：釋月磵
朝代：宋

於一微塵出此經，萬象森羅著眼聽。
殷殷春雷撼天地，同是三呼萬歲聲。
萬杉東源和尚塔
作者：釋月磵
朝代：宋

活葬東風百草源，只因錯會祖師禪。
十千古木匡廬頂，一一枝頭啼杜鵑。
蓮社題經薦孤魂
作者：釋月磵
朝代：宋

一卷百千萬億卷，普使幽冥趨浄方。
越水東邊明月夜，白蓮朵朵晉時香。
血書金剛經
作者：釋月磵
朝代：宋

娘生指上血一滴，染盡給孤園裏花。
三十二枝春盎盎，不知香藹幾恒沙。
觀音贊·其二
作者：釋月磵
朝代：宋

抱膝坐盤陀，以耳觀無礙。
一匊悲心海樣深，何時空却衆日界。
謙侍者之天童
作者：釋月磵
朝代：宋

長庚峰頂展炊巾，白日青天海岳昏。
痛棒當機連架打，低聲道我是師孫。
謝無文惠書不至
作者：釋月磵
朝代：宋

一幅無文倍息全，無端流落水雲邊。
秋空雁字重書出，頓首分明到不宣。
豐干指虎與閭丘說贊
作者：釋月磵
朝代：宋

所指是何物，所說是何言。
心毒不如口毒，合成生死深冤。
閭丘老，惜尊拳。
賀廬山羅漢老子
作者：釋月磵
朝代：宋

說法聲如動地雷，小南鋪席又重開。
成羣引得獃尊者，遠遠也從高麗來。
贈刀鑷
作者：釋月磵
朝代：宋

如星冏冏瞭雙眸，妙處工夫少與儔。
捏定這些真柄霸，衲僧那箇不低頭。
贈弋陽剪剃祝詠
作者：釋月磵
朝代：宋

端的洪爐百煉鋼，雙收雙放凜寒霜。
這些柄欛捻得定，要截諸方短與長。
贈髮匠
作者：釋月磵
朝代：宋

年來頓覺髮如絲，多少傍人笑老癡。
妙手不須頻摘剃，幾人得到白頭時。
贊童科安醫師
作者：釋月磵
朝代：宋

惟吾一指，造大極玄。
視天下人，咸若小兒。
起膏肓疾，猶談笑然。
貌可丹青，玄孰傳焉。
送人
作者：釋月磵
朝代：宋

青山立玉水粘䒶，祖意明明在目前。
短堠長亭何所許，處處春風啼杜鵑。
送仁姪
作者：釋月磵
朝代：宋

惡業相從十五年，未嘗蹉口教參禪。
而今年老心孤甚，三十烏藤趁上船。
送仁姪入浙
作者：釋月磵
朝代：宋

古來行脚有樣子，莫只遊山并玩水。
江南兩浙多禪林，带眼直須先带耳。
數十年來已寂寥，況復亂離生死裏。
一言非理不可道，一武非地不可履。
善友師教不可捨，庸鄙强饕不可擬。
彼所非者誠可監，我所長者不可恃。
一切妄想生死因，參須實參明自己。
他日歸來如所囑，痛棒依前分付你。
送付藏主
作者：釋月磵
朝代：宋

老我無堪涉世艱，鬢毛新糝雪霜斑。
有人來自廬山中，眼如點漆音如鐘。
銜袖出新卷，兩眼驚且眩。
方知親自香溪哥室來，老婆心切言詼詼。
三世諸佛一口吞，一大藏教徹底翻。
叢林鄉社有此俊邁之英才，我輩可老可死無餘懷。
送住禪人歸疏山
作者：釋月磵
朝代：宋

住住住，眨眼白雲飛去。
杜鵑聲在最高處，春風花滿甜桃樹。
送俊侍者
作者：釋月磵
朝代：宋

爺看千丈巖前瀑，頂雪遥應瀑雪同。
石虎溪邊傾石耳，要聽鐵錫響寒空。
送僧
作者：釋月磵
朝代：宋

勇猛發心要行脚，莫把光陰空費却。
青山綠水眼中塵，梵語唐言皆毒藥。
瞥轉機先親見徹，萬里秋空飛一鶚。
送僧
作者：釋月磵
朝代：宋

摘楊花，摘楊花，唵摩尼吽㗶吒。
便恁麽會已是錯，不恁麽會尤更差。
一回撞著無面目老骨檛，方知元不在天涯。
送僧歸金陵白蓮菴
作者：釋月磵
朝代：宋

石頭城裏屋三椽，滿屋清香是白蓮。
皎潔一心何所似，夜深淮水月初圓。
送則自然書記
作者：釋月磵
朝代：宋

老來不寫送行語，送子不可無一句。
幾回特地費思量，有句可寫難寫意。
從上佛與祖，別無可指示。
只要息心仍息念，牆壁木偶恰相似。
驀然見得親，不負出家志。
茫茫日月去如飛，轉得眼來老已至。
當思祖道重千鈞，凜如一髮孰可寄。
釣雪磯頭瞠老眼，秋空萬里孤鴻遠。
送印空書記
作者：釋月磵
朝代：宋

一印印空來點窄，三賢十聖那可測。
匡廬萬疊雲錦鄉，鄱湖萬頃水精國。
篆文見得甚分明，元是一字不著畫。
拍來號令人與天，頓教古道長顔色。
我應隔江，合十聲嘖。
送善禪人
作者：釋月磵
朝代：宋

學道如牧牛，尋牛須訪跡。
牛既已純熟，牧乃便省力。
靠壁舊烏藤，一朝生兩翼。
天地豈不大，去當六月息。